otsaila 2015 - Jendartean\n“Bigarren hezkuntzan, badirudi sakrilegioa dela txikiagoekin egiten ditugun asanbladak eta talde ariketak egitea, baina bat-batean unibertsitatera iritsi eta publiko aurrean hitz eginarazten diete, eta shock modukoa da ikasleentzat”. Errealitate baten isla dira César Bona irakaslearen hitz horiek: Haur eta Lehen Hezkuntzan pedagogia eta metodologien berrikuntza, memorizatzetik harago doazen gaitasun anitzen lanketa, adimen emozionala… pixkanaka lekua irabazten ari diren bitartean,...\nBeltzen boto eskubidearen alde egin ziren martxetan oinarritzen da Selma filma. Ez pelikulako zuzendaria, ez Martin Luther King-en rola antzezten duen David Oyelowo aktorea Oscarretarako izendatu ez izana bidegabea dela uste du hainbatek, arrazismoa dagoela atzean. #OscarsSoWhite etiketa ere zabaldu dute Twitterren. Oyelowo aktoreak berak adierazi duenez, “historikoki, orokorrean, iruditzen zait beltzak gehiago saritu gaituztela zerbitzarien rola antzeztu dugunean, liderrak edo erregeak izan...\nHaurrak arrakastarako heztearekin obsesionatuta\nKrisi garaiak areagotu egiten omen du lehia heziketan. “Langabeziak eta etorkizun ilunak larrituta, seme-alabentzat heziketa perfektua bilatzen dute gurasoek eta espiritu lehiakorra kutsatzen diete”, dio Berthold Vogel soziologo alemaniarrak. “Heziketa perfektua”, heldua denean goi mailako lanpostu arrakastatsua (hots, ordainsari ekonomiko ederra eskuratzeko moduko kargu on bat) lortzearekin lotzen du hainbatek, eta horretarako txiki-txikitatik ikasketa prozesu diziplinarioa...


Liburuaren egunean, irakurriz gozatzeko aukera ugari - GARA\nLiburuaren egunean, irakurriz gozatzeko aukera ugari\nAurten, Liburuaren Eguna ez da ohi bezala apirilaren 23an izanen, Aste Santuko larunbata tokatzen baita eta Bilboko eta Iruñeko liburu-saltzaileek azoka atzo egitea erabaki baitzuten. Gasteiztarrek asteburu honetan eginen dute eta Donostian ez da Gipuzkoa Plazan azokarik izanen, liburu ugari aurkezten ari badira ere. Ospakizun xelebrea, hortaz, 2011 honetakoa, baina, beti bezala, irakurriz gozatzeko proposamenez betea. Orriotan bildu ditugu batzuk.\nElkarrek hamaika argitalpen prestatu ditu udaberrirako, tartean Mikel Garciaren zinemari buruzko liburua, «Zeluloidezko begiradak». Honela hasten da: «Dena esan dezake zinemak, osotasun handiena du artistikoki eta komunikazio modu onena da, erritmoarekin, hitzekin, argi eta itzalekin... leku batetik bestera eramaten zaituelako, berak nahi duen bidea jarraituz. Beste arte diziplinek ez duten abantaila handi bat dauka gainera: leku ilunean ikusten dira pelikulak eta, aretoa beteta egon arren, harreman intimoa, zuzen-zuzena, sortzen da ikuslearen eta pantailaren artean».\nGero, irudiekin istorio zirraragarriak sortzen dituzten hamahiru zuzendariri ematen die Garciak hitza. Bertzeak bertze, Fernando Larruquerten, Nestor Basterretxearen eta Antxon Ezeizaren begiradak erakusten ditu.\n«Mea culpa» da Elkarren bertze lan berri bat. Uxue Apaolazak bere buruaz eta bizitzaz nazkatuta dagoen Lurren istorioa kontatzen du Igartza Saria jasotako nobelan.\nIraganetik etorrita bezala, egunkari azal batean ikusten duen argazkiak gogora dakarzkio institutuko oroitzapenak, nerabezaroko mamuak, konpondu gabeko ideologi auziak... Eta gorrotoak berpiztuta, Facebook-eko nortasun faltsu batekin orduko adiskideekin hitzorduak egin eta banan-banan hiltzea pentsatuko du.\nTxalaparta ere obraz bete-beteta ailegatu da udaberrira. Euskaraz, aipagarria da Goizalde Landabasoren testuak eta Aritz Eigurenen irudiak dituen «Bränskint» liburua. Gaztelaniaz, berriz, Jesus Valenciaren «La ternura de los pueblos. Internacionalismo vasco»; Gonzalo Puente Ojearen «La cruz y la corona»; Xavi Sarriak idatzitako eta Roger Sarriak itzulitako «Historias del paraíso»; eta «Ofelias», Aida Bahr-ena.\nSuizidaren joko literarioa\nPamielak Jeremias Erroren "Garabi suizidaren amodioak" aurkeztu du helduen narratiban. Eleberri honetako protagonista, Jon Konda, ezkondu berria da Parisen ezagututako Errusiako opera-kantari batekin. Iruñeko La Perla hotelean hartu dute ostatu lehenbiziko gaua emateko, baina bat-batean, maitasunezko ohatzetik jaikiarazten dute, suizida bat Iruñeko Gaztelu Plazako aparkalekua eraikitzeko paratutako garabira goititu delako.\nSuizidak joko literario makabro bat proposatzen dio Kondari. Poema batzuk irakurtzen dizkio eta norenak diren asmatu ezean, bere buruaz beste eginen duela baieztatzen du. Kondak gaua luzatu nahi du, Sherezade suizidari ziria sartu nahian, eta inprobisatu beharra du, garabitik hirira so. Hau liburuzain ikasia da, ordea, eta marro kaskar guztiak harrapatzen ditu.\nHaur literaturan, "Loreren ibilaldia" kaleratu du Galiziako Kalandraka argitaletxearekin elkarlanean. Pat Hutchins ingelesak 1968an idatzitako klasiko baten euskarazko itzulpena da, hagitz xaloa baina grazia handikoa. Irudi ikusgarriz eta esaldi laburrez osatutako lan honek bi irakurketa maila ditu: Lore oiloaren ibilaldi lasaia eta gibeletik dabilkion azeriaren umorezko eta oztopoz betetako jazarpena.\nLiburuaren besta ospatzeko, Udako Euskal Unibertsitateak eskaintza berezia eginen du astelehen eta asteartean: prezio erdian salduko ditu bere argitalpenak www.ueu.org webgunean.\nNobedadeen artean, gudarien borroka eta gerrak egindako kaltea azaltzen duen lan anitz dago. Horren adibide dira «Maizales bajo la lluvia», «Manuel Iturrioz. Borrokalari baten bizipenak», «El chico de Guernica».\nGoizalde Landabasok «Bränskint» hiriko uneak kontatzen ditu\nBerrogeita hamar bat mikroipuinek osatzen dute «Bränskint». Hiri bateko momentuak agertzen dira, bertako bizilagunen istorioak, kanpoko begirada batetik begiratuta. Goizalde Landabaso idazleak kontatu digunez, kostaldeko hiri hotz eta euritsu batean gertatzen dira mikroipuinak. «Ez dago ia eguzkirik eta jendea ezkutatuta bizi da. Ur asko dago, beraz, bizia badago, eta aldi berean gurutzaketa asko: kultura eta arraza anitz batzuetan elkarrekin bizitzera kondenatuta daude, baina bakarrik daude».\nIstorioak sortu ondotik, hiriarentzako izen bila hasi zen orri batean ideiak idatziz, eta kontent dago «Bränskint»-ekin, nahiz eta batzuek erraten dioten jende guztiari ahantziko zaiola edo ez duela inork asmatuko ongi idazten. Aitortu duenez, aspaldi hasi zen ipuin hauek idazten, bere inguruan jendeak hiria hagitz gaizki tratatzen zuela ikusten zuelako; «herria gauzarik zoragarriena balitz bezala mintzatzen ziren». Landabaso kalekumea da, Bilbo Zaharrean bizi da, eta badaki oihan honetan non babestu.\nAritz Eiguren ilustratzaileak marrazkiz jantzi ditu makroipuinak, eta idazlea pozarren dago, «oso ondo harrapatu duelako istorioen espiritua eta oso lan ona eta ikusgarria egin duelako». Ekaina aldera kaleratuko dute liburua, Txalapartaren Amaiur sailean. M. I.\nGogoetaz betetako hiru koaderno txiki\nZelaia Saria jaso duen liburu honetan, Fermin Erbiti Iruñeko kazetariak bere hausnarketak eta gustuko gauzak azaltzen ditu dietario modura. Hiru koaderno txiki erosi zituen ideiak apuntatzeko, eta bete zituenean ordenagailuaren aitzinean jarri zen horietatik zerbait ona ateratzeko esperantzaz. Hortik dator izenburua. Lehenbiziko zatian, denetariko gaiak lantzen ditu: euskara, musika, kirola, irakurzaletasuna... Adierazi duenez, handik eta hemendik hartutako ideia batetik tiraka sortutako gogoetak dira, eta anitz irakurritako liburuetatik abiatzen dira. «Ez dut azken punturik idatzi nahi izan, nire iritzia eta ideiak uztea izan da asmoa. Barnetik ateratako testuak dira, eta orain, guztiak elkarrekin ikusita, nire afizioak, kezkak eta nahiak zeintzuk diren erakusten dutela konturatu naiz».\nBigarren zatiari «Komunikazioa-inkomunikazioa» izenburua jarri dio, gaur egungo kazetaritzari buruzko gogoetak jaso dituelako bertan. «Zer gertatzen da uholdeetan? Urak gainezka egiten du, baina ezin da edan. Informazio uholde honetan agian arazo berdintsua dugu. Kazetaritza asko aldatzen ari da; nire ustez, ez dago argi nora goazen, baina argi dago azkar goazela. Indar guztiak, edo gehienak, teknologiara bideratzen ditugu. Iruditzen zaigu zerbait ona egiten ari garela, baina ez dakit ez ote garen edukiak alde batera uzten ari».\n«Peter Eisnerrek esan bezala, kazetari berriaren xedea ofizioa bezain zaharra da: agintarien gezurrak salatzea. Arriskutsua da agintariak albiste iturri bakar bihurtzea; kazetaritza desagerraraziko luke. Hala ere, errazagoa gertatzen da hori egitea». Bertze aipu bat azaldu du iruindarrak, Kapucinskiren ideia bat. Honek zioenez, umiltasuna eta enpatia dira kazetari onaren ezaugarriak. Erbitiren arabera, batez ere espainiar komunikabideetan, kazetariek alde batera utzi dituzte ezaugarri horiek, eta berreskuratu egin beharko lirateke. Hagitz zeregin garrantzitsua dute kazetariek; ez, ordea, bertze mundukoa edo jainkotiarra.\nHelburu finkorik, presarik eta presiorik gabe idatzi zituen testuak. «Ideiak etorri ahala, gustura. Eta oso polita da izan da. Kasualitatez aurkeztu nuen liburua Zelaia sariketara eta oso pozgarria izan da irabaztea; lana argitaratua ikustea izan da saria». Irakurzaletasunaren «alde on ikaragarriak» nabarmenduz bukatu du elkarrizketa. Liburuak altxorrak dira berarentzat, irakurtzea plazera, eta horren fruitu da lan hau. M. I.\nNafarroako konkistaren inguruan ikuspegi berri bat zabaltzen du Iñigo Bolinagaren lanak\nHarrigarriki gorde den dokumentu batetik abiatuta osatu du Iñigo Bolinagak «El testamento. Cómo zanjó Castilla la cuestión sobre la legitimidad de la conguista de Navarra» izeneko liburua. Dokumentu hori 1598an Madrilen ateak itxita egindako batzar bati buruzkoa da. Bertan, errege espainiarrek Nafarroako Erresumaren gainean izan zezaketen legitimitatea argitu nahi zuten. Dokumentuan zergatik elkartu ziren zehazten da, zer gai landu zituzten eta nola ebatzi zuten auzia, eta informazio hori erabilita, Elorrioko historialariak batzarra birsortu du, parte hartu zuten pertsonaiekin, bakoitzak izan zitzakeen joerekin eta gortean zuen lekuarekin ere bai, garai gatazkatsua bizi baitzuten. Felipe II.a hil eta Felipe III.aren erregealdia hasi zen, zaharrak erretiratu eta berriek hartu zuten agintea.\nLiburu honek egiten duen ekarpenik garrantzitsuena Nafarroako konkistaren inguruan ikuspegi berri bat zabaltzea dela nabarmendu du egileak. Dokumentua ezaguna zen historialarientzat, baina ez publiko zabalarentzat. «Askotan, dokumentu ofizialetatik abiatuta egin behar dugu historia. Dokumentu honek, ordea, erregeen sentimendu intimoak ezagutzeko aukera ematen digu.\nCarlos V.ak zalantza txiki bat edo kontzientzia kezka bat zuen egiaz bere jarrera legitimoa zen ala ez. Ez zuen behin ere erakutsi, ez hitz egiten zuenean, ez inongo dokumentu ofizialetan; zalantza intimo bat zen eta bere bizitzaren amaieran semeari esan zion aztertzeko beren Nafarroarekiko jabetza egiazkoa zen ala ez. Semeak ez zuen egin eta berak ere izan zuen biziaren amaieran kezka hori. Azkenean, Felipe III.a izan zen Castillako gobernuko jende garrantzitsua bildu zuena gaiaz hitz egiteko, eta Castillak Nafarroako Erreinua legitimoki atxikitzen zuela erabaki zuten».\nGizon hauek Espainiako erregeek Nafarroako Erresuma hartu izana justifikatzeko erabili zituzten arrazoietako anitz mendez mende erabili direla eta oraindik erabiltzen direla ohartarazi du Bolinagak. Hortaz, interesgarria izan daiteke gorte espainiarrean eman zituzten arrazoi juridikoak ezagutzea. «Alde batetik, erregeek sekretuan zituzten zalantzak ikusten dira; eta bestetik, atxikitze honen justifikazioen behin betiko jatorria».\nGarrantzitsua da azpimarratzea ez dela saiakera astun bat, nobela bat bezala idatzitako liburu erraza eta bizia baizik. Lehenbiziko atalean, Felipe II.aren azkeneko egunak kontatzen dira, eta hurrengo hiru atalak, aldiz, batzarreko eztabaidek osatzen dituzte. Elkarrizketak kenduta, ez dago asmaturiko ezer. Bukaeran, dokumentu originalaren erreprodukzioa eta transkripzioa ageri dira. M. I.


Bikoitza-kako panel blade - Tridecor\nHastapen > Panelak lama eta osagarriak>Panelak, MDF >Osagarriak Lama>Amu eta Hangers>KAKO BIKOITZA 20, 30 ETA 35 CM. LAMA\n10961 Elementuak Elementuak\nBikoitza-kako panel blade. Ezin hobea erakusteko produktu pisu gutxi bezala, gehigarriak, gerrikoak, osagarriak, telefonia, etab\nAmu egin chrome-plated altzairu. Stock dugu anti-lapurreta amu simple 6 mm\nIn Tridecor dugu hainbat amu zintzilikatzeko produktu mota guztiak.\nLUZERA (CM) 20, 30 eta 35\nZABALERA (CM) 3.5\nHANDIA (CM) 5.5\nArropa esekitokia zuzen panel bat lamas....


otsaila 2016 | Bilbao Kultura\nHasiera » Berriak » Artxiboa: otsaila 2016\nArtxiboa: otsaila 2016\n“Galdeketaun” 12 eta 17 urte bitartekoentzat Bilboko Udalaren Euskara eta Hezkuntza Sailak, Nontzeberri.com kultura-arloko atariarekin batera, abian jarritako ekimena da. Gazteek euskaraz jolasteko aukera izan dute APP baten bidez. Lehiaketak hilabete bi iraun du. Urtarrilaren 25ean amaitu zen. 10.150 jokaldi baino gehiago izan ziren, hau da, iazkoen halako bi, eta 200 gazte baino gehiagok parte… Gehiago\nBizkaiko Arkeologi Museoko arkeologoa den Diego Garatek eta Euskal Herriko Unibertsitateko Antropologia irakasle den Carmen Manzanok emango dituzte hitzaldiak. Hitzaldi horien helburua zientziaren zabalkundea da, eboluzioari buruzko teoriaren egilearen jaiotzaren 207. urteurrena dela-eta. Programa honen antolatzaileak dira Bilboko Udala, EHUko Kultura Zientifikoko Katedra eta Círculo Escéptico elkartea, eta El Correok, CIC bioGUNEk, Biofisika Bizkaia Fundazioak… Gehiago\nErrekaldeko, Begoñako, Deustuko eta Otxarkoagako udaltegietan eta Bidebarrietako Liburutegian izango dira aurtengo programaren bost kontzertuak. Lehenengo kontzertua otsailaren 12an eskainiko du Trío Miller-McHenry-Le Hir hirukoteak Errekaldeko Udaltegian. Kontzertuak barikuetan, 19:30etik aurrera, izango dira. Sarrera doakoa izango da. Bilboko Udalaren Kultura Sailak, Bilbaina Jazz Clubekin elkarlanean, abian jarriko du ekimen honen edizio berri bat otsailaren 12an… Gehiago\nBILBAO ARTEK BILBO ETA SANTANDER ARTEKO “FRONTERA IMAGINARIA” PROIEKTUKO IKUS-ENTZUNEZKO BOST PIEZA ESTREINATUKO DITU OTSAILAREN 5EAN\nBideoen sortzaileak eta ekoizleak Bilboko Nouvelle Basque artisten taldea eta Santanderreko Burbuja Films ikus-entzunezkoen ekoiztetxea izan dira. Ekimen honek Bilbao-Santander “Bertatik bertara” programaren laguntza izan du, bere helburua hiri bietako eragile kulturalen baterako lanei laguntza ematea baita. Bilbao Arte galeriak otsailaren 5ean, arratsaldeko 19:00etan estreinatuko du “Frontera imaginaria”, Bilboko Nouvelle Basque artisten taldeak eta Santanderreko… Gehiago\n“Babeserako Kopia” ikuskizuna, ahotsak eta poemak hankaz gora jartzeko, suntsitzeko eta berrasmatzeko ahalegina da. Arratsaldeko 19:30ean hasiko da, eta sarrera librea izango da. Bilboko Udaleko Kultura Sailaren esku dagoen Bidebarrieta Kulturguneak, Goizalde Landabaso kazetari eta idazleak idatzitako izen bereko poema liburuan oinarrituta dagoen “Babeserako Kopia” ikuskizuna jasoko du datorren astelehenean, OTSAILAREN 8an, arratsaldeko 19:30etik aurrera.… Gehiago\nUDALAK “KULTURAK EDERTU EGITEN ZAITU” AGENDA AURKEZTU DU, 2016KO KULTUR ESKAINTZAREKIN\nUrtekari honetan, Udalak sendotu egin du kalitateko kultur eta aisialdiko eskaintzaren aldeko apustua eta bertan jasotzen da hauei buruzko informazio guztia: musika, zine eta antzerki jaialdiak, sorkuntza eta adierazpen artistikoko tailerrak, folklorea, topaketa literarioak, liburutegietako eta udalaren beste kultur zentro batzuetako zerbitzuak, esaterako BilbaoEszena, BilbaoMusika, BilbaoArte edo Azkuna Zentroa. Urteko programazioa “neurrira egindako jantzi” modura… Gehiago\nDeialdira aurkeztu nahi diren Euskal Herriko konpainiek 2016ko MARTXOAREN 6ra arte aurkeztu ahal izango dituzte euren proposamenak, eta BilbaoEszenak 3.000 euro arteko diru-laguntza eta laguntza artistikoa eta teknikoa jasoko duten lau egitasmoak aukeratuko ditu. Egoitzetako bat, euskaraz aurrera eraman beharreko egitasmo hoberenerako erreserbatuko da. “Artistak egoitzan” Bilboko Udaleko Kultura Sailaren programa berritzailea da, eta bere… Gehiago\n“Dantza Plazetan” programa zapatu honetan hasiko da. Hiru hitzordu daude: Deustuko San Felicisimon 12:00etan; 20:00etan, Zazpi Kaleetako Santiago plazan erromeria tradizionala; eta, 20:30ean Deustuko Done Petri plazan. Bilboko Udalak “Dantza Plazetan” programaren hamabosgarren edizioa abian jarri du. Gure hirian tradiziorik handiena duten kultur programetakoa da, euskal folklore herrikoia sustatzeko helburua duena, herrietako plazetan egiten ziren… Gehiago\nEuskaditaliak antolatutako ekimenak Bilboko Udalaren, Zinebiren, BBKren eta Erromako “Istituto Luce” erakundearen laguntza izan du. Egun Italiako panorama zinematografikoa zertan den erakustea da ekimenaren xedea. Hiru saio egongo dira eta doakoa izango da sarrera. Bilbon Zinecittà Italiako zinema garaikidearen lehen edizioa otsailaren 2an, 3an eta 4an izango da. Euskaditaliak, “spazio di unione culturale”, antolatu du… Gehiago


PACK AZAL LEHORRAK / PACK PIELES SECAS | Hernanin\nPACK AZAL LEHORRAK / PACK PIELES SECAS\nAzal lehor edo erasotuetarako aktibo naturalen konbinazio ikaragarria.\nBIOCOLLAGENIX BEAUTY FORMULA (30 anpoila) + Natural RICH CREAM (50g)\nBIOCOLLAGENIX BEAUTY FORMULA (30 ampollas) + NATURAL RICH CREAM (50g)\nPACK AZAL LEHORRAK / PACK PIELES SECAS quantity\nCategories: Jostailuak eta opariak, Osasuna eta edertasuna\nBIOCOLLAGENIX BEAUTY FORMULA (30 anpoila): oso kontzentratuta dauden aktibo naturalen bidezko tratamendu indartsua: itsas kolagenoa, azido hialuronikoa, Replexiuma, C bitamina, Botox-like aktiboak eta Antipolizioa. Berehala ikusten da emaitza ordubete igaro ondoren; etengabe erabiliz gero, azala gero eta leunagoa, hidratatuagoa eta tonifikatuagoa ikusten da.\nNatural RICH CREAM (50g): antioxidatzaileetan (C, E, K eta carotenoetan), A, E, C eta zink bitaminen Natural Rich eduki naturalak, 1981az geroztik izan duen eraginkortasun harrigarriagatik desiratuena, zimurren agerpena prebenitzen, geldiarazten, gutxitzen eta ezabatzen laguntzen duen aurpegiko krema hidratatzaile eraginkorra bihurtzen du.


Maiatzak 2, 19 behea. Bilbo\nsuperbia. ulrike ottingerren zortzi film\nSuperbia, Ulrike Ottinger zinemagilearen zine ziklo bat egitean datza.\n2015 martxoak 18\nOraingoan, Ulrike Ottingerren 4 korto jarriko ditugu:\nStill Moving-en, Ottingerrek, bere objetu bildumarekin arituko da lanean, memoriaren interkoneksio mugagabeen mesederako arituko direnak: aitaren Afrikako objektu bilduma, bere bitxikerien kabinetea, 70.hamarkadan ateratako argazkiak edota super8 kamararekin grabatutako bideo zatiak ibiliko ditu pelikula labur mutu honetan.\nEster izenekoa aldiz, Europako erdialde eta hegoaldeko etorkinen kontakizuna da, "Judutarrek, etsaiekiko bake itunaz gozatu ahal izan zuten egunen eta atsekabea alaitasun bilakatu zen hilabete hartakoa. Dolua, festa bihurtu zenekoa".\nThe Specimen filmean, filisteardar bat dugu protagonista. Iraultza aurretik, istripuz atxilotua izan eta amets letargiko eta sakon batetik 20 urtetara esnatzen den filisteardarra. Esnatzean, harridura handiz, bere buerua aurkituko du Sobietar Batasun postiraultzailean murgildurik.\nUsingimage Berlineko industrialdeetan dauden hiri paisai zein arkitekturaren inguruko muntaia da. Berlineko trilogia deiturikoaren eszenak uztartzen dituena.\nUlrike Ottingerren korto-selekzioa proiekzioa (Ester, Still moving, The specimen, Usingname).


Migrazioen… eta zaintzaren bidea #Landeia — ELA Sindikatua\nMigrazioen… eta zaintzaren bidea #Landeia\nMigrazioen… eta zaintzaren bidea #Landeia Argazki-erakusketa eder askoa ikusteko aukera duzue, urtarrilaren 15era arte, Tolosako Kultura Etxera inguratzen zaretenok. 13 + 1 Migrazio eta zainketa bideak erakusketaz ari gara, non egun Euskal Herrian bizi diren hamalau emakume latinoamerikarren sentimenduak jaso baitira. Ondoren, Debara eramango dute erakusketa, eta eskatzen duten herri guztietara. https://www.ela.eus/eu/genero-politika/albisteak/migrazioen-eta-zaintzaren-bidea-landeia https://www.ela.eus/eu/genero-politika/albisteak/migrazioen-eta-zaintzaren-bidea-landeia/@@download/image/Andrea copia.jpg\nArgazki-erakusketa eder askoa ikusteko aukera duzue, urtarrilaren 15era arte, Tolosako Kultura Etxera inguratzen zaretenok. 13 + 1 Migrazio eta zainketa bideak erakusketaz ari gara, non egun Euskal Herrian bizi diren hamalau emakume latinoamerikarren sentimenduak jaso baitira. Ondoren, Debara eramango dute erakusketa, eta eskatzen duten herri guztietara.\nKatia Henríquez Domínguez da argazkien egilea. Argazkilari amateurra da, eta ELAko Zerbitzuak Federazioko arduraduna Eskumaldean. “Martxoak 8 zela-eta, argazki-erakusketa bat egitea proposatu nion Getxoko Udalari. Eguneroko bizimoduan alboan ditugun emakume langileak ikusgai bihurtzea zen hasierako asmoa: okina, tabernako zerbitzaria, dendaria… Gustatu zitzaion ideia immigrazioko teknikariari, eta lanari ekin genion. Arreta migratzaileengan jartzea erabaki genuen. Hasi nintzen, bada, lanean, eta honetaz ohartu nintzen: emakume migratzaile gehienek zaintza-lanetan dihardutela. 2007az geroztik Getxoko Emakume Migratzaileentzako Topaketa Lantegietako dinamizatzaile den Cony Carranza Castrorekin jarri nintzen harremanetan, eta berak ireki zizkidan ateak proiektuarekin aurrera egin nezan. Urrian amaitu zen, eta Algortako Azokan inauguratu genuen erakusketa”.\nHamalau emakume dira erakusketaren protagonistak. Jatorri, kultura, hizkuntza ama, adin, ibilbide eta esperientzia ugari eta desberdinetakoak dira, eta gure gizartea aberastu egiten du haien kultura-ekarpenak. “Batez ere Erdialdeko Amerikatik dator azkeneko migrazio-olatua. Gero eta gogorragoa da hango egoera soziala, politikoa eta ekonomikoa, eta gero eta zailagoa da Estatu Batuetara iristea. Euskal Herrian, berriz, badago Erdialdeko Amerikan jaiotako emakumeen sare bat, eta horregatik etortzen da jendea hona. Erakusketako hamalau emakumeetatik hamahiru dira Erdialdeko Amerikakoak.\nErakusketaren helburua? Plazaratzea eta ezagutzera ematea emakume horiek egungo euskal gizartean egiten duten lana, eta horrekiko sentsibilizazioa sortzea. “Ametsak, mina, kuraia, ausardia, samurtasuna… jorratu nahi izan ditut, nostalgiaren eta itxaropenaren artean emakume horiek egiten duten borroka ikusgai jarri. Baina maitasun-istorioak ere kontatu nahi izan ditut. Hasieran gauza positiboak bakarrik kontatu nahi nituen, baina emakume horietako bakoitzarekin hitz egin ondoren jabetu nintzen haien istorio askoren atzean dagoen gogortasuna ere erakutsi beharra zegoela".


Herri Ondarea :: Lehengo neguak gogorrak\nLehengo neguak egungoak baino askoz gogorragoak ziran. Eskubareaz kentzen eben edurra, ardiek bedarra jan egien; eta barruan bedar sikua emoten eutseen. Belaunetarainoko edurtzea be ezagutu dau. Ez egoan orain lez botarik, eta abarkakaz joan behar izaten eben ardiakana. Eguraldi aldaketa itzela egon da.


Maribel Vaquerok RENFEk COVID-19ko krisi sanitarioaren aurretik Euskadin eskaintzen ziren maiztasunak eta tren-zerbitzuak berrezar ditzala eskatu dio Garraio, Mugikortasun eta Hiri Agendaren ministroari. Senatuan, Gobernuaren Kontrolerako Bilkuran, EAJ-PNVko senatariak Jose Luis Abalos ministroari gogorarazi dio aldiriko zerbitzua Euskal Autonomia Erkidegora transferitzea zehaztu arte, urtebete barru, "Estatuaren eskumena izaten jarraitzen duela; ordura arte, zugana joko dugu kalitatezko trenbide-garraio fidagarria eta, batez ere, erabiltzaileen beharretara egokitua izan dadin eskatzeko", jakinarazi dio, "erabiltzaileen, alkateen, Arabako Foru Aldundiaren eta Jaurlaritzaren" eskaria helaraziz.\nOrdutegi estrategikoetan ibilbideak kentzea deitoratu du Vaquerok, goizeko lehen orduan Irun-Altsasu-Gasteiz lineak ematen zuena, egun bertan behera geratu dena, eta erabiltzaileek behar dutena Gasteizko eta Bilboko lantokietara, ikasketa zentroetara edo medikuetara joateko, besteak beste, Arabako Lautadan eta Aiaraldean eragina dutenak.\nSenatari jeltzaleak Jose Luis Abalos ministroari ohartarazi dio ez duela osasun krisia aitzakiatzat erabili behar ekonomikoki onuragarriak ez diren lineak ezabatzeko, eta harrituta agertu da ministroak horretarako arrazoia eskaera murriztu dela argudiatu duelako. "Eskaria jaitsi da eskaintza oso txarra delako. Trenak erabiltzaileek behar dituzten ordutegietan jartzen ez badira, beste garraiobide batzuk erabiliko dituzte, sostengarritasun aldetik desegokiagoak. Kalitatezko zerbitzua da erabiltzaileen beharrizanetara egokitzen den zerbitzua", azaldu du.\nVaquerok plangintza-faltaren ondorioa ere salatu du. "Urduña-Bilbo linean, erabiltzaileek megafoniaren bidez jakin izan dute, geltokian bertan, euren trena ez dela aterako, RENFEren azalpenen arabera,"arazo teknikoengatik "; eufemismo horrek, langileen informazioen arabera, makinista falta esan nahi du", azaldu du, ostean Ministroak baieztatu duen motiboa.


6.1 Kontseiluaren hautaketa\n6.2 Euskaldun guztien lehendakari\n6.3 Kontseiluaren zailtasunak\n6.4 Autonomia Estatutua, 1979ko urriak 25\n6.5 ETA eta indarkeria politikoa\n6.6 Etorkizuna: Euskadi autonomoa eta sendoa\n6.1. Kontseiluaren hautaketa\nAgirre lehendakariaren garaitik Euskadiko legezko erakunde garrantzitsuena izan zenaren lehendakari izan zen Ramon Rubial. 1978ko otsailean izendatu berria zela, "lehendakari ala presidente?" galdetu zioten, eta hauxe erantzun zuen: “Tradizioz beti deitu izan zaio Eusko Jaurlaritzako presidenteari lehendakari. Niri hala deitzea gustatuko litzaidake; arrazoizkoa dirudi". Ramon Rubialek argi eta erabakigarritasunez ulertu zuen erakunde honen zentzua: Euskadiren nortasun historikoa berreraikitzea.\n1978ko otsailaren 17an hautatu zen Ramon Rubial Eusko Kontseilu Nagusiko lehendakari, eta euskal herritarren eskubideak eta askatasunak lortzeko historiaren aldirik hunkigarrienetako baten protagonista bihurtu zen. Eusko Kontseilu Nagusia aro demokratikoko Eusko Jaurlaritzaren ernamuina izan zen.\nNazionalisten eta sozialisten arteko elkartasun-espiritua gailendu zen autonomia-aurreko aldi honetan, euren ezberdintasun ideologiko historikoen gainetik. Diktaduraren bistako amaierak EAJri eta PSOEri ikusarazi zien Euskadin sistema autonomiko bat ezin izango zela ezarri bi alderdien arteko adostasunik gabe. Jose Antonio Agirre lehendakari izan zuen 1936ko lehenengo Eusko Jaurlaritzaren espiritu hark, EAJk, PSOEk eta PCEk eratutakoak, markatu zuen Euskadiren historiaren aldi hau definitzen duen akordioaren kultura politikoa. Gerra Zibilaren ostean indargabetutako autonomia berreskuratzea zen kontua.\nRamon Rubial, 1976ko abendutik PSOEren presidente eta senatari zena, Eusko Kontseilu Nagusiko Lehendakaritzarako hautagai izendatu zuten. EAJk, bestalde, Juan de Ajuriaguerra militante beteranoa aurkeztu zuen.\nBehin aurkeztu zirenean, botazioa egin zen. Zortzi botazio behar izan ziren: lehenengoan Ajuriaguerrak irabazi zuen, baina ez zuen gehiengorik lortu; gero sei berdinketa izan ziren jarraian: Guztietan bi hautagaiek zuri bozkatu zuten, euren botoaren garrantziaz ondo asko jabetuta. Zortzigarren botazioan eman zion garaipena PSOEren hautagaiari UCDko Echeverria Gangoitiren boto zuriak. Horrela, eta saio luze eta gogor baten ondoren izendatu zen Ramon Rubial Cavia Kontseilu Nagusiko lehendakari.\nCarnet de Lehendakari\nJoan Ravents sozialistak Ramon Rubial\nlehendakariari igorritako gutuna\nRubialek lehendakari hautatu zuteneko prozedura gogoratzen du\nCelebrando su victoria con su nieta, Eider\nPubliko egin zenean, Ramon Rubialek honako hau oihu egin zuen: “¡Gora Euskadi! Utz iezadazue Ajuriaguerrari besarkada bat ematen”. EAJren hautagaiak, Juan de Ajuriaguerrak, Ramon Rubial Cavia Eusko Kontseilu Nagusiko lehendakari izendatu zuen. Agur Jaunak izan zen lehendakari berriaren lehenengo hitzen ohorezko lotura.\nProclamación de Lehendakari, Diario 16, 18 de febrero de 1978 Un día antes de la votación, Deia, 17 de febrero de 1978 Las primeras 24 horas del Lehendakari, Deia, 19 de febrero de 1978 Proclamación de Lehendakari, Deia, 18 de febrero de 1978\nProclamación Lehendakari, Egin, 18 de febrero de 1978 Ramón Rubial, Presidente, El Socialista, 26 de febrero de 1978 Proclamación de Presidente del Consejo General Vasco, La Hoja del Lunes, 20 de febrero de 1978 (La elección del Lehendakari Rubial, Hierro, 18 de febrero de 1978\nTanto los Consejeros y Presidente del C.G.V. fueron personas comprometidas políticamente bajo la Dictadura, La Hoja del Lunes, 19 de febrero de 1978 Resultado de la votación y perfil de Ramón Rubial, Las Voz de España, 18 de febrero de 1978 Constitución del Consejo General Vasco, La Voz de España, 19 de febrero de 1978 Composición del C.G.V., La Voz de España, 18 de febrero de 1978\nEl resultado de la Elección a Presidente del C.G.V., El Diario Vasco, 18 de febrero de 1978 “Fe en el futuro de Euskadi”, Unidad, 18 de febrero de 1978\nIrabazteak zekarren erantzukizunak gain hartzen zion, ez zegoen ohituta. Halaxe aitortu zuen PSOEk 1982ko hauteskunde orokorrak irabazi zituenean. Horregatik egin zen egoeraren kargu eta, inolako harrokeria-keinurik gabe, horregatik jarri zen eginkizun zintzotzat hartutako politikaren zerbitzura: “Nire karguaren erantzukizunak egun honek ekar ziezadakeen poz guztia kentzen dit. Orain euskal herriak dituen arazorik garrantzitsuenei heltzeko unea da”. (Unidad, 1978ko otsailak 18)\nLehenengo diskurtsoan Rubialek Kontseilua adostasun eta batasun gisa definitu zuen, Nafarroa proiektu bateratuan sartzeko gogoa adierazi zuen eta Euskadi osoan foruak berreskuratzearen aldeko apustua egin zuen: “Hartu gaituen Diputazioaren batzar nagusietako aretoan Eusko Kontseilu Nagusia eratu den honetan, lehenik eta behin, eskerrak eman nahi dizkiogu hartu gaituen lurraldeari eta, aldi berean, Arabako lurraldearen berezitasunak errespetatuko ditugula agintzen dugu, (…) eta hitz ematen dugu lurralde honetan eta Bizkaiko eta Gipuzkoako lurraldeetan foruak ahalik eta gehien berreskuratuko ditugula eta, gainera, Nafarroako lurralde anaia laster sartzea nahi dugula (…). Euskal Herriari jakinarazi nahi diot berandutzearen arrazoia ez dela adostasunik eza izan, baizik eta demokraziaz egin izana eta 40 urtean baliatu ez izanak dakarren zailtasuna. Kontseilu Nagusia ez da alderdi baten kontseilua, alderdi guztiena, kontseilua osatzen den guztiena baizik. Eta bakarren batek lehen esandako hitzak, agian, oker ulertuko zituenez, berriz esango dut: Gora Euskadi Askatuta". (Ramon Rubial, La Gaceta del Norte, 1978ko otsailak 18)\nEl C.G.V. en las escaleras de la Moncloa\nEl Lehendakari es recibido por el Rey Juan Carlos I\nEl Presidente del Gobierno, Adolfo Suárez, recibió al C.G.V. en la Moncloa


Boto asmoak egikaritzeko eguna | Mundua | Naiz\n2022 API. 24 - 07:20h\nBoto asmoak egikaritzeko eguna\nPresidentetzarako bigarren itzulia eginen da gaur frantziar Estatuan. Azkeneko inkestek abantaila handia ematen diote Emmanuel Macroni. Ondoko hauteskunde legegileei begira jarri diren ezkerreko boto emaileek nola eginen dioten harresi Le Peni ikusteke dago.\nEmazte bat hautagaien potretak dituzten higatutako afixen ondoan pasatzen ari da Alsaziako Eguisheim herrian. (Sebastien BOZON | AFP)\nBi itzulien arteko kanpaina ostiralean amaitu ondotik boto asmoak egikaritzeko eguna da gaurkoa. Frantziar Presidentetzerako bozen azkeneko saioari begira indar harremana bere alde du Emmanuel Macronek. Lehen itzuliaren bezperan bera eta Marine Le Pen arteko batezbestekoak hertsiagoak izan ziren arren, apirilaren 10ean lortu zuen abantailak (%27,84) Macronen posizioa sendotu du.\nEgiari zor, lehen itzulian ez bezala, izerdia bota zuen bigarren itzulirako kanpainan Macronek. Egunero karrikara jo zuen, frantziar herritarrekiko hurbiltasuna erakusi nahian.\nDuela bost urte bezala agintari liberalak aurkari izanen duen eskuin-muturreko ordezkariak inoizko emaitzarik onenak lortu zituen apirilaren 10ean botoen %23,15 bilduz.\nIragan asteazkenean telebista aurrean eginiko eztabaidan, Macronek sendotasun handiagoa erakutsi zuen arren, Marine Le Penek bere aldeko botoa normalizatzera jokatu zuen.\nEdonola ere, eta «errepublikar frontean» aspalditik arrakalak agertu zirela onartuta ere, boto erreserba begiratuta haizea bere alde du jarduneko presidenteak gaur bigarren agintaldirako txartela eskuratzeko. Bi hautagiak oso bestelako sostengu mailarekin heldu baitira bigarren itzulira.\nApirilaren 10ean porrota handia pairatu zuen Anne Hidalgo hautagai sozialista izan zen lehena Macronen aldeko bozka eskatzeko orduan. Fabien Roussel Alderdi Komunistako hautagaiak ere, eskuin muturraren porrota bermatze aldera, «eskura dugun paper bakarra» erabiltzeko deia luzatu zuen. Ildo beretik, Yannick Jadot ekologistak ostegunean “Le Monde” egunkarian argitaraturiko adierazpenaren bidez harturiko hautua berretsi zuen. «Zalantza izpirik gabe, anbiguotasunik gabe, argitasunez» bozkatuko zuela Macronen alde iragarri zuen.\nLes Republicains alderdiko hautagaiak ere jipoi handia hartu zuen lehenengo itzulian. Alderdi eskuindarraren barruan izan zitezkeen iritzi ezberdintasunen gainetik, Macronen aldeko papera baliatuko zuela behin betiko bozketan iragarri zuen Valerie Pecressek. Ipar Euskal Herria barne den Pirinio Atlantikoen departamenduan bere aitzinetik pasatu zen Jean Lassalle hautagaiak bere bozkatzaileekiko duen konfidantza goraipatu zuen bigarren itzuliari begira boto aholkurik ez emateko aukera azaltzeko.\n«Le Pen andreari boto bakar bat ere ez» leloari eutsi zion Estatuan lehen itzulian hirugarren eta Ipar Euskal Herrian bigarren heldu zen Jean-Luc Melenchonek. Bere alderdiak eginiko barne bozketan boto zuria emateko aukera izan zen sostengu handien jaso zuen aukera.\nEskuin muturra blokeatzeko deia partekatu zuen Philippe Poutou hautagai antikapitalistak. Lutte Ouvriereko hautagaiak, Nathalie Arthaudek, ordez, ez Le Pen ez Macron ez babesteko deia zabaldu zuen.\nAitortu gabeko bozaren efektuaren zain, Le Penek bi sostengu berri jaso ditu soilik bi itzulien artean. Kanpainan arerio nagusi izan duen Eric Zemmourrek eta Nicolas Dupont-Aignanek ere bere alde botoa emateko deia zabaldu dute.\nEmmanuel Macron: un neoliberal con poca mano izquierda\nMarine Le Pen: a la tercera, la misma ultraderecha\nMarine Le Pen encabeza el recuento en la mayoría de los territorios de ultramar\nParticipación del 63,23% en las presidenciales francesas (17.00), dos puntos por debajo de 2017


Batzorde Berezi bat sortu du Alkateak, udal baldintza-orrietako klausula sozialak oposizioarekin adosteko - Barakaldoko Euzko Alderdi Jeltzalea\nHasiera > Albisteak > Batzorde Berezi bat sortu du Alkateak, udal baldintza-orrietako klausula sozialak oposizioarekin adosteko\nBatzorde Berezi bat sortu du Alkateak, udal baldintza-orrietako klausula sozialak oposizioarekin adosteko\nGaur goizean iragarri du Barakaldoko alkate Amaia del Campok Bozeramaile Batzordean Batzorde Berezi bat sortuko duela, udal kontratuetako baldintza-orrietan sartuko diren klausula sozialak oposizioko alderdi politikoekin adosteko.\nBehin baino gehiagotan aztertu du Udalak gai hau Udal Osoko Bilkuran eta batzuetan onartua eta beste batzuetan gaitzetsia izan da proposatutakoa. “Gobernu talde honekin lizitatu izan diren kontratuetara gizarte eta ingurumen arloko klausula desberdinak bildu dira. Hala ere, teknikarien aldetik irizpide eta desadostasunak jaso ditugu, bai eta erreparoak ere" adierazi du Del Campok.\nIragan ostegunean, Bizkaiko Foru Aldundiak 3/2017ko Foru Dekretuan onartutako klausulak aipatzen dituen klausula-sorta bat proposatzeko mozioa aurkeztu zuen PSEk. “Han, ahaztu egin dira garrantzitsuak diren zenbait gai; esate baterako, zer puntuazio lortuko duten enpresek kontratuan klausula horietako bakoitza sartzeagatik” nabarmendu du Alkateak.\nEAJ-PNVren gobernu taldea beti egon da udal kontratuetan era horretako klausulak sartzearekin. Horrelakoak sartu izan dira, adibidez, Bide Garbiketako kontratuetan, Udal Eraikin eta Instalazioen Garbiketakoan eta Etxeko Arreta Zerbitzukoan.\n“Gaia garrantzitsua denez, Udalbatzak onartutako ekimenak aztertu, eta Barakaldoko Udalean zer eta nola erabili nahi dugun adostu beharko genuke” ziurtatu du Alkateak”. “Horregatik jarriko dugu abian batzorde berezi bat, eta bertan, alderdi politikoetako ordezkari banak, udal kontu-hartzaileak, fiskalizatzaileak eta kontratazioburuak hartuko dute parte” aipatu du.\nBaterako lan horretatik, legezkotasun berme guztiak dauzkan adostutako testu bat sortu, eta udal kontratu guztien baldintza-orrietan sartzea da batzordearen helburua. “ Beti azpimarratu dugu gure marra gorrietako bat legezkotasuna aintzat hartzea dela. Klausula sartzeak eragin izan dituzten erreparo guztiak bideratu ahal izango dira Batzorde Bereziak berretsitako testuan, eta horrela berme guztiak izango dituzte bai udal teknikariek bai lehiaketetara aurkezten diren enpresek.\n“Gaur goizean udal idazkariak esan duenez, legea betetzen duten gauzak onartzea da gure erantzukizuna. Bestela, lege-erreklamazioak helduko zaizkigu enpresetatik; eta erreklamazioak herritarrek ordaindu beharko ditzute.\nIrailean jarriko da martxan ekimena.


Pilan oinarritutako bufferraren gainezkatzea Advantech-en WebAcces/SCADAn | BCSC - Zibersegurtasun Euskal Zentroa\nPilan oinarritutako bufferraren gainezkatzea Advantech-en WebAcces/SCADAn\nAdvantech WebAccess/SCADA, 8.4.2 bertsioa\nTenablek pilan oinarritutako bufferraren gainezkatze erako (stack) ahultasun bat aurkitu du. Autentifikatu gabeko urruneko erasotzaile batek datu kopuru handi bat bidal lezake pilaren (stack) bufferrak gainezka egiteko.\n8.4.3 bertsiora eguneratzea.\nCVE-2019-3975 kodearekin identifikatutako ahultasuna antzemateko Nessus-en plugin bat garatzen ari zela, Tenable-k autentikatu gabeko urruneko pilaren gainezkatze erako beste ahultasun bat aurkitu zuen Advantech WebAccess/SCADA produktuaren 8.4.2 bertsioan. BwPAlarm.dll-en LogInfoFormat funtzioak akats bat dauka, eta horren arrazoia da erabiltzaileak emandako datuen baliozkotze okerra, datuak tamaina finkoko pilaren buffer batera kopiatu aurretik, IOCTL 70533 RPC mezu bat prozesatzen denean. Ahultasun horretarako CVE-2019-3951 identifikatzailea erreserbatu da.


Europa (Joxemari Carrere) – Alternatiba\nNola dago osatuta Europa? Edo, agian, galdera beste bat da: zerez dago osatuta Europa? Munduko beste leku askorekin bezala, zaila zaigu definizio bakarra ematea. Nik maite dut imajinatzea Europa bidez, bidezidorrez eta bide ikusezinez osatutako leku gisa. Gizaldiz gizaldi, alderik alde zeharkatzen duten bide zuzen, bihurri eta imajinatuez osatutako geografia irudikatzen dut. Eta bide erreal eta ikusezin horietan barrena, pertsonak batetik bestera. Eta pertsona bakoitzak bere baitan istorio bat du, edo asko. Eta hizkuntza bat, edo asko. Historian barrena pertsona horiek ezker-eskuin, goiti-beheiti, ibilitako bide horiek Europa kolore eta doinu anitzez osatu dute. Irudika dezagun, esaterako, bidegurutze batean emakume bat harri batean eserita. Bidaiari bat heldu eta emakumeari galdetu dio zein bide hartu behar duen halako hirira heltzeko. Emakumeak bidaiaria gonbidatu du bere ondoan esertzera. “Zergatik joan nahi duzu hiri horretara?” Bidaiariak bere historia kontatu dio.\nBidaiariak bere historia kontatzen duen bitartean, urrunago, ibai zabal baten bazterrean, bi gaztek han, beste aldean, dagoen hiriaren distirak imajinatzen dituzte, ur biziak nondik eta nola zeharkatuko dituzten aztertzen duten bitartean.\nEuropa amestutako bidez osatuta dago, eta bide horiek istorio bidaiariek ibiltzen dituzte. Espainiako Guadalajarako Ipuin Maratoiak “Europa. Ibilbideak eta bideak” izan du aurten lelo. Eta Europa txiki bat bihurtu da, ipuinez osatutako bideak imajinatuz.


Zapaltze sindrome orokor - Wikipedia, entziklopedia askea.\nZapaltze sindrome orokor\nZapaltze sindrome orokorra edo crush sindromea masa muskular handien konpresioaren ondorioz agertzen den sindromea da.\nSindrome hau 1941ean aurkitu zuen Eric Bywaters mediku britainiarrak Londongo bonbardaketak jasan zituzten gaixoengan. Normalean hondamendi handien ondorio izaten da (lurrikara, gerra...) pertsonak eraitsitako etxeen azpian geratzen direlako, baina hainbat ordu iraun dituen tornikete batek ere eragin dezake.\nHarrapatuta geratu den masa muskularra deskonprimatzen denean agertzen da sindromea, konprimatutako zonan odol zirkulazioa berritzen denean. Honek alde batetik, presio arterialaren bat-bateko jaitsiera eragingo du, shock egoera sortuz. Bestalde, mioglobina eta erradikal askeak bezalako substantzia nefrotoxikoen askapena emango da. Hauek giltzurrun hodisken nekrosia eta giltzurrun gutxiegitasun akutua eragingo dute.\nTratamendua erreskatearen momentuan hasi behar da sindromeari aurre hartzeko. Horretarako, pertsona hondamendi lekutik atera bezain laister likidoen ordezkapena hasten da zainbidetik. Ondoren, mioglobina eta erradikal askeen desagerpenerako tratamendua hasten da. Kasu larrienetan eragindako zonaren ebaketa beharrezkoa izango da.\nOrriaren azken aldaketa: 23 maiatza 2018, 20:10.


Azken eguneratzea: 2016/08/17 16:38 (UTC+2)\nUrkullu Arabako zerrendaburua da, Erkoreka Bizkaikoa eta Egibar Gipuzkoakoa. Gatzagaetxeberria eta Ortuzar, besteak beste, ez dira hautagai izango aurten.\nUrkullu lehendakari eta EAJren hautagaia, ekaineko kanpaina-ekitaldi batean. Argazkia: EFE\nEAJk berritu ditu 2012ko azaroaren 20ko hauteskundeen ostean legebiltzarkide izan ziren hautetsien erdiak baino gehiago, izan ere, 27 legebiltzarkideetatik 14 ez dira hautagai izango irailaren 25erako.\nAldiz, EAJren oraingo 27 legebiltzarkideekin alderatuta, "berritzea" askoz ere txikiagoa da, 19 hautagai izango direlako eta 8k baino ez ezingo dutelako aurkeztu.\nGaur erregistratu ditu EAJk hautagaitzak, hain zuzen, batzorde nazionalak maiatzean onartutako zerrendak. Arabako, Bizkaiko eta Gipuzkoako zerrenden buru Iñigo Urkullu lehendakaria, Josu Erkoreka Jaurlaritzaren bozeramalea eta Joseba Egibar GBBren buruzagia dira, hurrenez hurren.\nArabako bigarrena Jone Berriozabal legebiltzarkidea izango da; hirugarrena, Estefania Beltran de Heredia Segurtasun sailburua; laugarrena, Luis Javier Telleria; bosgarrena, Ana Oregi eta, seigarrena, Unai Grajales.\nBizkaian, Erkorekaren ondoren, Iñigo Iturrate Legebiltzarreko presidenteordea dago eta, horren ostean, Josune Gorospe, Amaia Arregi, Jon Aiarza, Leizuri Arrizabalaga, Joseba Mirena Zorrilla, David Latxaga eta Gotzone Sagardui.\nGipuzkoan, bigarrena Bakartxo Tejeria da, Legebiltzarreko presidente berriz izateko hautagaia; hirugarrena, Arantza Tapia Ekonomia eta Lehiakortasun sailburua; ondoren, Kerman Orbegozo, Irune Berasaluze, Iñaki Agirre, Garbiñe Mendizabal eta Luke Uribe Etxebarria.\nAurreko zerrendetan egon eta oraingoan egongo ez direnak, besteak beste, Ricardo Gatzagaetxeberria Ogasun eta Finantza sailburua. Hain zuzen, zerrendetan ageri ez diren gainerako sailburuak (Angel Toña, Jon Darpon eta Cristina Uriarte) ez dira sekula hautagai jeltzaleak izan.\nEstefania Beltran de Heredia eta Ana Oregi, aldiz, hautagai izango dira berriz ere, 2012ko hauteskundeen ostean hilabete baino ez egon ziren kargurako, alegia, Urkulluk lantaldea osatu zuen arte eta, hortaz, dimisioa eman zuten arte.\nJosu Erkoreka eta Arantxa Tapia sailburuak 2016ko hauteskundeetarako hautagai izango dira, baina ez ziren legebiltzarkide izan.\n2012ko bozekin alderatuta, gainera, EAJren hainbat izen ez dira berriz ageri zerrendetan, esaterako, Andoni Ortuzar EBBaren presidentea (une horretan Bizkai Buru Batzarreko presidentea zen eta EAJren presidente izendatu zuten, Urkullu lehendakari bihurtu zenean). Horrez gain, Xabier Agirrek orduan Araba Buru Batzarreko presidente eta ahaldun nagusi ohiak kargu guztiei uko egin zien.


Azken agurrak - - Noaua.eus\nLuis Aranalde 2020-06-17 07:42\nBizitza eta heriotza elkarrekin doaz beti, baina aditu batzuen ustez, gizarte honetan, heriotzaren gaiaren inguruan beste aldera begiratzeko joera handia dago askotan. Koronabirusak heriotza ekarri du etxe askotara; alde batetik hildakoak hor daude eta bestetik sarritan hildakoak agurtu ezinak egonezina eta mina sortu du; hildako askok ez du inor izan alboan hiltzeko une larri horretan eta agur duinik ere ez. Eta horrelakoak milaka izan dira. Psikologo batzuen arabera hildakoen familiarteko %30ak laguntza psikologikoa beharko du gertaera latz horrek beren baitan utzi duen trauma gainditzeko.\nElkarte batzuk sortu direla irakurtzen nuen eginkizun zail horretan laguntzeko asmoz, adibidez, Hil Argi, Dolulaguna, Eusko Jaurlaritzak martxan jarri duen Betirako... Denek lagundu nahi diete dolu hori emankorragoa izan dadin eta berandu bada ere, behar den bezalako azken agur sozial nahiz intimo egoki bat eskaintzeko hil denari. Hil Argi Elkarteko kide Nere Urkiagak honela dio: “jaio egiten garen bezala, hil egiten gara. Ezin diogu ihes egin eta ezin dugu ostrukarena egin. Heriotza ez da bizitzaren kontrakoa, beregan dago. Osatu egiten du eta ezin diogu bizkarra eman”. Enfoke asko ditu heriotzak: pertsonala, intimoa, erlijiosoa, dolua. Elkarte hauek gizarte eta kultura mailako enfoke bat eman nahi diote. Batez ere isolamendu edo konfinamendu egoeran joan direnei omenaldi ekitaldiak eskainiz. Heriotza hauen humanizazioa landu nahi dute, elkartasuna adieraziz eta bizitza guztien balio handia azpimarratuz.\nHeriotzak duen tabu kutsua kendu nahi diote. Tabu hitzak jatorri bitxia du. Hain zuzen, Frantziar Polinesiatik ekarri zuen berba hau James Cook nabigatzaileak eta guztiz debekatuta dagoen zerbait adierazi nahi du polinesiarren hizkuntzan. Naturaz gaindiko indarren batzuekin erlazionatuta zeuden tabuak eta ezin ziren ukitu ere, bestela jainkozko zigorren bat jasango zenuen. Leku askotan heriotza ezkutatu egin behar da, zoritxarren bat ekar diezazuke eta.\nKonfinamendu garai honetan nik izan ditudan bizipenek ez naute batere traumatizatu. Zorionez bigarren fasean ospatu nuen azken agur laiko bat, nahiz eta nire ukitu espirituala eman nion. Errekaldeko tanatorioan izan zen. Han bildu ziren hildakoaren bi semeak (bat ikasle izan nuen gure ikastolan) beren emazte eta haurrekin. Guztira hamaika pertsona bildu ginen. Poz handia hartu nuen lau gaztetxo haiek aitonaren gorpuaren inguruan ikusita. Adin horretakoak ikustea hildakoaren alboan ez da oso ohikoa. Jada ulertu dute gaztetxo horiek heriotza bizitzaren parte bat dela. Beti esaten diet gaztetxo eta gazteei gauza bera edo beretsua une horietan: heriotzaren aurka borrokatzeko bide egokiena biziari kantatzea dela, bizitza biziari kanta bihurtzea. Adibide batzuk ere ematen dizkiet esaldi potolo samar hori uler dezaten. Esaldi hori Joxean Artzeri hartu nion: “bizi naizeño, bizia kantatuko dut”, dio poema batean. Une horietan aurrez aurre dauzkadan haur, nerabe eta gazteak dira niretzat sakratuenak. Erraz manipula daitezke eta horixe ez nuke nahi, alderantziz baizik, lagundu nahi nieke, neurri xumean bederen, bizitzari zentzu egoki bat ematen. Ostegun honetan 3. fasean geunden eta lagun bat lurperatzeko unean familiarteko hogeita hamar bat pertsona bildu ziren eta horien artean dozena bat nerabe eta gazte. Nire gogoetatxoa bukatu eta Gure Aita errezatu ondoren, hildakoaren bilobetako batek Xabier Leteren “izarren hautsa” entzunarazi zigun. Mikel Laboaren bertsioan. Oso hunkigarria benetan. Honela dio abestiak: “izarren hautsa egun batean/bilakatu zen bizigai,/hauts hartatikan uste gabean/noizpait ginaden gu ernai”. Hileta iluntzean ospatu genuen.


José Cadena Eleta (Pitillas, 1855eko martxoaren 20a - Burgos, 1918ko ekainaren 8a) nafar elizgizona izan zen. Ikasketak Iruñeko apaiztegian egin zituen, Zuzenbidekoak, berriz, Zaragozako unibertsitatean. Biurrungo eta Agoitzeko apaiza izan ondoren, Avilako apezpikutegiko bikario nagusi izendatu zuten. 1901. urtean Segoviako apezpiku izendatu zuten eta Gasteizkoa handik hiru urtera. 1913an Burgosko artzapezpiku egin zuten. Haren lan garrantzitsuenak: Tratado teórico-práctico de procedimientos eclesiásticos en materia civil y criminal, Código procesal canónico eta El sacerdote perfecto.\nOpen Library: OL5393553A


03 urria, 2019 Arrainak, Errezetak 621\nKazola batean ura jarri eta litroko 60gr gatz bota. Txangurroa bizirik ur hotzetan sartu eta irakiten hasten denean, neurriaren arabera, 15 bat minutuz egosi.\nTipula ondo txikitu eta zartagin batean gorritzen jarri. Egin denean laukitxoetan ebakitako tomatea gehitu. Aurretik txikitu dugun txangurroaren haragia tipula eta tomateari gehitu. Brandy pixka bat bota eta su eman.\nOndoren itsaski krema pixka bat bota eta sutan eduki zaporeak bateratzeko.\nTxangurroaren oskola zartagineko betegarriarekin bete ondoren, gainetik ogi birrinduarekin estali eta gainean gurin pixka bat jarri behar da.\nTxangurroa labean gratinatu eta mahairatu aurretik perrexil birrindu pixka bat bota.\nEzkontzetarako eta ospakizunetarako leku egokia da Lierniko gainean dagoen Mujika jatetxea. Egun horietarako 300 eta 140 pertsonarentzako jangelak dituzte, baita 20 lagunentzako jangela pribatua ere. Hau guztia aurrera eraman ahal izateko, Mari Angeles Garmendiak darama hamar laguneko lantaldearen ardura. Sukaldaritza tradizionala lantzen dute, beti ere sasoiko produktuak erabiliz. Horrela ematen dituzte astelehenetik ostiralera eguneko menuak, eta asteburuetan, ospakizunak, eta familiako eta lagunarteko bazkariak. Jatetxea eguerdiro zabalik dago; gauez, berriz, ostiraletan eta larunbatetan bakarrik irekitzen dute.\nGoxoak dira Mujikako sukaldetik ateratzen diren plater guztiak, baina, nabarmentzen hasita: abakando entsalada, onddoz beteriko krepak, txekor masailak ardo beltzarekin, bisigu errea… eta etxean egindako postre aukera zabala ere aurkituko du gozozalea denak.\n« XXI. mendeko azoka\nSanta Fe festak Zaldibian »


Informazioa eta Wikipedia | Gizartea | Berria\nNoiz sortua: 2016-09-25 00:30:00\nInformazioa eta Wikipedia\nMarian Iriarte - Kimika irakaslea EHUn\n2016ko irailak 25\nAzken hamarkadetan gure gizarteak garapen ikusgarriak ezagutu ditu arlo askotan. Jakinduria etengabe aurrera doa, baina beharbada azkenengo urteetako aurrerapen nagusia teknologiaren garapenak ekarri du. Informazioak, komunikazioak, IKT teknologiek gure artean erlazionatzeko beste aukera batzuk ekarri dituzte. Garai bateko postontzien ondoan, egungo bat-bateko mezuak dauzkagu; argazki dendan argitaratzen ziren argazkien ondoan, sakelako telefonoan gordeta daramagun argazki multzoa, eta abar. Eta informazioaz zer? Duela gutxira arte liburutegira bidaltzen genituen gure ikasleak bertan beharrezkoa zuten informazioa aurki zezaten.\nOrain, aldiz, Interneterako konexioa da behar duguna; burura etortzen zaigun edozer aurki dezakegu klik batean. Hainbeste informazio egotea oso gauza ona da, zalantzarik ez izan, baina dagoen guztiaren artean bereizten ere jakin behar da. Horixe izaten da askotan arazorik larriena. Lehen bagenekien argitaratutako liburua behin eta berriz orraztuta zegoela, eta ziurtasunez erabil genezakeen. Orain, berriz, irizpide kritikoarekin irakurri behar dira sarean aurkitutakoak askotan. Bere gauza onak dauzka, baina baita hain onak ez direnak ere. Informazio iturri berrien artean guztiok ezagutzen duguna Wikipedia delakoa da. Zein da Wikipediaren izateko arrazoia? Elkarlanean eraikitako jakinduria multzoa lortzea. Wikipedia ez da gauza estatikoa, etengabe hobetzen eta zabaltzen joan daitekeen informazio iturria baizik. Gainera, batek egindakoa beste batek zuzendu edo osa dezake.\nWikipedia bezalako tresna ikusgarri bat behar bezala erabili ahal izateko, jende askoren lana behar da. Horixe da gaurkoan zuengana ekarri nahi dudana. Ikasleei askotan esaten diegu, Wikipedian informazioa bilatzera badoaz, aukeran hobe dutela ingelesezkoan bilatzea, gaztelerazkoan baino. Zergatik? Askoz ere osatuago, zuzenduago, orraztuago egongo delako ingelesezko bertsioa.\nEta euskaraz zer? Hori ere osatu egin behar dugu, eta horretarako unibertsitatean abian jarri den proiektu bat oso interesgarria iruditzen zait. Unibertsitateko jakinduria eta wikilarien abilezia uztartuz, proiektu polit bat jarri da abian EHUn, DSS2016 eta Euskal Wikilarien Elkartearekin elkarlanean. Gure ikasle euskaldunek euren irakasleen begiradapean euskaraz idatzita dagoen Wikipedia osatzeko aukera izango dute. Horixe da elkarlanean aritzea, batek dakiena besteak zuzendu eta sarean eskuragarri jartzea. Ea denon artean jartzen dugun euskarazko Wikipedia merezi duen mailan!


“Kopla barik” bertso zirkuitua udazkenari begira | Nontzeberri\nHasiera/BERTSOTAN/“Kopla barik” bertso zirkuitua udazkenari begira\nDakikezuenez, Covid-19ak eragindako egoeragatik, Bizkaiko Bertsolari Txapelketa atzeratu egin da. Urte berezia da, eta gaurko egoerak hala agindu du. Halarik ere, Bizkaiko Bertsozale Elkarteko kideak ez dira geldirik lotu eta lau saio izango dituen Kopla barik bertso zirkuitua antolatzea erabaki dute.\n“Kopla barik deitu diogu, daukagun egoera edukita ere, koplak alde batera laga eta aitzakiarik barik antolatuko ditugulako saioak, udazkena bertsoz janzteko. Kulturak eta bertsozaleek merezi dutelako”.\nZirkuitu berrian lau saio oso ezberdinak egingo dira. Alde batetik, formatu txikiko hiru saio aretoetan egingo dira, eta beste alde batetik, formatu handiagoko jaialdi bat ere egingo da.\nLehen saioa urriaren 24an izango da, 19:00etan, Mungiako Olalde aretoan. Bertan bertso saio musikatua antolatu da musikari biren (Ixak Arruti eta Eneko Sierra) laguntzarekin, eta bertsolariek (Aitor Bizkarra Ruiz, Arrate Illaro Etxebarria, Ibon Ajuriagojeaskoa Garmendia, Etxahun Lekue Etxebarria, Malen Amenabar Larrañaga eta Nerea Ibarzabal Salegi) musikaren konpasen erritmora kantatu beharko dute, “bertsotan egiteari zailtasun hori erantsiz”.\nAzaroan, bertso trama (Igorreko Lasarte aretoan, azaroaren 14an), eta sariketa (Durangoko Plateruena antzokian, azaroaren 28an) antolatu dira. Azkenik, abenduaren 20an, eta Getxoko Muxikebarri zentroan, Bizkaiko Txapeldunen jaialdia egingo da.\nKopla barik zirkuituari buruzko informazioa hemen topatuko duzue.


Amalurra Jatetxea Artzentalesen - Gune Gastronomikoa\nArtzentaleseko Amalurra jatetxea, Bilbotik gertu, ezaguna da bere sukaldaritza bikainagatik. Bertan Euskadiko tradizioa eta proposamen ausartagoak uztartzen dituen karta bat dastatu ahal izango duzu, beti ere 0 Km-ko tokiko osagaiekin eginak, ekologikoak eta kalitate handikoak. Hala, aipatzekoak dira bakailaoz betetako piperrak txipiroi saltsarekin, ziazerbaz eta pinoiz betetako penkak Gorgonzola saltsarekin, Artzentalesko arkumea kazolan egina bere menestrarekin eta gazta-karraskaria edo olagarroa plantxan garbantzu eta sagar humusarekin. Eta postrean, pantxineta gurinezko opilezko izozkiarekin, adibidez.\nMenu bereziak eskaintzen dira taldeentzat, baita aukera begetarianoak eta beganoak ere. Eta noski, platerak zure alergietara edo intolerantzietara egokituko dira.\nAmalurra jatetxearen beste erakargarrietako bat lorategira begira dauden leihate handiak dira. Janariaz gozatzen duzun bitartean eta eguraldiak uzten dionean, jatetxeak bere terraza zabala ere jartzen du eskuragarri.\nIntimitate handiagoa bilatzen baduzu, gure jangela pribatua erreserbatu dezakezu, familia edo talde ospakizun esklusiboetarako txoko aproposa.\nAmalurra jatetxea aukera ezin hobea da haurrak dituzten familientzat. Bertan haurrentzako menu batez gozatzeko aukera izango dute, gero kanpoko espazioetan segurtasun osoz jolastera ateratzeko.


Artoa eta babarrunei esker ez zuten goserik pasa - Ahotsak.eus\nArtoa eta babarrunei esker ez zuten goserik pasa
Herri handietan Alegian baino miseria gehiago zegoela dio. Herri txikietan denek baratzea zutenez, taloa eta babarruna behintzat urte osorako zuten; beraz, ez zuten goserik pasa. Artoa osaba baten errotara eramaten zuten.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ALE-001-009 kodeko bideoa nahi duzula aipatzea: ahotsak@ahotsak.eus\nHerri handietan Alegian baino miseria gehiago zegoela dio. Herri txikietan denek baratzea zutenez, taloa eta babarruna behintzat urte osorako zuten; beraz, ez zuten goserik pasa. Artoa osaba baten errotara eramaten zuten.\nGaia(k): Baserria » Baserriko lanak » Baratzea eta soroa , Baserria » Baserriko lanak » Artoa , Politika » Gerraostea eta Francoren diktadura » Ekonomia gerraostean , Baserria » Baserriko lanak » Errota\nArtoa eta irina gordetzeko kutxak eta pisatzekoa\nArazoak uholdetan errotan\nMugaren beste aldetik ekartzen zuen jeneroa\nLehen bi taloak maistrarentzat


Eguberriak nola bizi genituen - - Maxixatzen.eus\nEguberriak nola bizi genituen\nKepa Alberdi 2020-12-31 15:18\nEguberriak asko aldatu dira urteen joan-etorrian, eta horren harira idatzi hau osatu du Kepa Alberdik:\nGabon ospakizunak aspalditik datozen usadioekin lotu izan dira betidanik, eta 'erritu' horiek, denbora joanagatik, ondo sustraiturik mantentzen dira gurean. Eguberriek paganismoan ospatzen ziren neguko solstizioko jaietan dute jatorria, izenak berak dioen bezala, Eguberrietan hasten baita egunak luzatzeko zikloa. Eguzkiaren jaitsieraren amaierarekin batera, antzinatik ospatzen da eguna luzatzearen hasiera, eta ospakizun hori Kristo aurreko sineskerietan errotuta badago ere, kristautasunak bere kutsua erantsiz bereganatu du, eta horren ondorioz, gaur egun kristauen ospakizun propioa bailitzan ezagutzen dugu.\nAntza denez, duela mende batzuk, euskaldunek Eguberrietan kokatzen zuten urtearen hasiera; hau da, abenduaren 25ean. Hori aspaldiko kontua bada ere, festa horiek aldaketa asko izan dute azkenaldian. Garai batean, janari berezien prestaketak, familia osoak mahai bueltan biltzeak, elizkizunak, gabon kantak, etxean jaiotza ipintzeak eta beste ohitura gutxi batzuk ziren egun horietako ospakizunen adierazle nagusiak. Baina gauzak asko aldatu dira azken hamarkadetan, eta Azkoitian ere, ondo sustraitutako usadioak sendo mantendu diren arren, neurri gabeko kontsumismoak eta horrnekin zuzenean lotutako Gabon ohitura berriek goitik behera aldatu dute gure aurrekoek bizi izan zuten Gabon ospakizunen kutsua.\nGaldu ez diren ohituren artean Eguberrietako Gabon kantak eta kanta eskea daude. Azken hori Gabon egunean izaten da, eta gaur egun ere jende asko ibiltzen da kaleetan barrena zein etxez etxe baserritar arropak jantzi eta Gabon kantak abesten. Gabon egunean ohikoa izan da, betidanik, herriko kuadrillak edo bestelako taldeak goizean goizetik herriko bazter guztietako txokoak alaitzen ikustea. Oraindik ere gogoratzen gara Azkoitiko mendizaleek duela gutxira arte antolatutako kanta eskeaz, kantzelin izaten zituzten entseguez, eta nola ateratzen ziren azkoitiarren belarriak goxatzera Errebaleko Txokoa elkartetik. Duela gutxira arte, kanta eskean jaiotza ateratzeko usadioa bakarrik ezagutzen zen Azkoitian, baina egun Olentzerok hartu du haren lekua, eta pertsonaia horren irudia da gaurkoan herriko ikastetxeek eta bestelako talde handiek herriko kaleetan paseatzen dutena. Bestalde, Gabon gauaren bezperan, Baztartxon izaten den abesbatzen arteko Gabon kanten lehiaketa ere oso ezaguna da herrian. Ez da oraingoxea, Azkoitiko Gabon kanta sarien kontua, 1762ko dokumentu baten agertzen baita kanta horien aurrekaria. Gabon kanta hura Miserikordiako Sor Luisaren izenean agertu bazen ere, Telletxea Idigorasek aurkitu zuen Aita Manuel Larramendiren gutun bati esker jakin zen Peñafloridako Kondea izan zela kanta haren egilea. Honela idatzi zion Aita Larramendik Gernikako Gandarari: “Ordaña bialtzen dizut Azcoitian aurten contatu diranac, musica quihcora batean, Peñafloridaco Condeac eguin dituenac, eta berac musican paratu dituenac”. Bertsoak zortziko txikian idatzita daude, eta Jesusen jaiotzari buruz aritu zen horietan: “Ezagun du munduak / Jesus jaio dena; / Ain dago mudatua, / Ez dirudi lena; / Len guzia zan pena, / Negar, naigabeak, / Ta oraiñ atsegiñ gusto, / Algara, parreak”.\nJaiotzek ere ibilbide luzea dute gure herrian. Honako hauek dira azkenaldian ikusi izan ditugunak: Santa Klarakoa, Santa Kutzekoa, parrokikoa, San Jose egoitzakoa, eta horiekin batera, Etxe Beltzeko azpian ipintzen zena eta duela hamarkada batzuk eliz atariko lorategian ezagutu genuena. Lau herritar sortzaileen lanari esker, 2000tik 2004ra Etxe Beltzen ipinitako jaiotzak izan du arrakastarik handiena azkenaldian. Handik urte batzuetara, 2016an hain zuzen ere, beste lantalde baten lan eskerga tarteko, jaiotza berreskuratu eta apaindu ondoren, parrokian ipini zuten. Santa Klarako jaiotza ere oso ezaguna da herrian, eta 1960tik oraintxe arte ipini izan da, baina jaiotza horrek ere badu aurretiko historiatxoa. Jose Luis Arrieta txokolateruek Kale Nagusiko 26an zuen txokolategian jartzen zuen, eta urtetik urtera ikusgarriagoa zen jaiotzan du jatorria. Jaiotza hura ur korronte eta guzti prestatzen zuen, eta jaietan dendako ateak zabal-zabalik uzten omen zituen, kalean pasieran zebilen jendearen begien gozagarri. Jaiotza hari ateratako lehen argazkia 1926an San Martin kaleko lokal batean ipini zuenekoa da. Denborarekin txokolategiko lokala utzi egin behar izan zuen, eta orduan, 1960. urtean, hasi omen ziren jaiotza hura Santa Klaran muntatzen.\nAzkoitiko kabalkada ere herritarren gogoko bilakatu da 1948 inguruan bertako apaiza zen On Anastasiok kantzeleko emakume taldearen herritar laguntzarekin sortu zuenetik. Gerora, Accion Catolicako emakumeek antolatzen zuten. Pixkanaka, aldaketa batzuk izan dira kabalkadan, eta erromatarren jantziak geroagokoak dira; On Joakin Larrañaga apaizak Donostiako Artzain Onaren elizatik ekarri zituenekoak dira, han ez zituztela erabiltzen eta. Pajeek umeen gutunak jasotzeko eliz atarian erabili zuten lehen aterpe gorri hura, berriz, garai batean obispoei harrera egiteko erabiltzen zen, eta Altzibarko komentutik ekarri zuten, bertako mojek emanda. Normalean, desfilea herriko kaleetan egin bada ere, urte baten eliza barruan egin zen, parrokoa On Jenaro zenean; alde batetik, eguraldi txarra egiten zuelako, eta, bestetik, apaizari ilusioa egiten ziolako jaiotza aldarean jarrita ikusteak. Kabalkadak beti izan du herritarren partaidetza handia, eta erregeek Azkoitiko hiru elkarteetako bazkideak izaten jarraitu dute: Iturri elkartea, Gaspar Errege Magoaz arduratzen da, Beti Pozek Meltxor jartzen du, eta azkenik, Xoxote elkarteak hartzen du Baltasarren kargua.\nHerrietan, lekuan lekuko usadioak izaten dira, eta Azkoitian ere bada atzetik datorren usadio bitxi bat: abenduaren 24an eta 31n tabernetan egiten den karten zozketa. Dirudienez, Eustakia Erriberanekuak aurreko mendean sanandresetan herriko plazan egiten zuen zozketa baten aldaketaren ondorioz dator Gabonetako karten errifa. Antza denez, San Andres egunean mahai bat ipintzen zuen, eta bertan, Bartzelonatik ekarritako ontziteriak eta mota askotako tresnak zozketatzen zituen herrian, 1923an lege batek horrelako jokoak debekatu zituen arte. Ez dakigu zehatz-mehatz zein urtetan pasatu ziren zozketa horiek plazatik tabernetara, baina gure aurretikoek diote laugarren hamarkada hasieran jadanik ezaguna zela Azkoitian jarduera hori. Esan beharra dago harrezkero gauzak asko aldatu direla: orain taberna bakoitzak karta bakoitzaren prezioa zehazten du, baina hasieran bezeroek ez zuten kartaren truke ezer ordaintzen. Lehengo loteen osagarriek ere ez dute zerikusirik oraingoekin. Atraskua tabernan, adibidez, hasieran bi edo hiru botila ematen zitzaizkion irabazleari, eta gero, denbora batez, angula errazioak ere eman zituzten; dena dela, azken horiek prezio gorakada izugarria izan zutela eta, arkume laurdena banatzen hasi ziren.\nEguberrietako ospakizunetan, bereziki, Gabonetako eta Gabon zaharreko afariak eta Eguberrietako eta Errege eguneko bazkariak egin izan dira. Mahai bueltako ospakizunek ere eraldaketa nabarmena nozitu dute aurreko mende erdi aldetik hona, gaur egun ia etxe guztietan mahaia neurririk gabeko jaki ederrez betetzen badugu ere, antzina familia bakoitzaren baliabide ekonomikoen mende baitzegoen menuaren nondik norakoa. Gerra osteko gosetearen ondoren ohiturak aldatzen joan ziren, eta bakailao, zainzuriak oilaskoa eta pixka bat lehenago pentsaezinak ziren beste jaki batzuk hartu zuten jaki arruntagoen lekua.\nBestalde, Gabon egunean bijilia egitea derrigorrezkoa izan zen mendeetan, are eta 1917an Elizak nahitaezko bijili hura indargabetu zuen arte. Bijilia egiteko agindua indarrean zegoenean, haragia jatea debekatuta egonik, bakailaoa, bisigua eta angulak jateko ohitura zabalduta zegoen inguru hauetan. Bijilia zorrotz betetzen zen, eta olioaren ordezkoak ziren txerri-koipea edo ganadu-seboa ere ez ziren erabiltzen egun horretan. Bijilia egiteko agindua indargabetu eta gero, kostaldeko herrietan bisigua, txitxarroa eta antzeko arrainak jateko ohitura mantendu zen, eta Azkoitian eta barnealdeko herrietan, berriz, oiloa, kapoia, ardikia, arkumea edo antxumea jateko ohitura nagusitu zen Eguberrietako bazkari eta afari berezietan. Bazter hauetan ezagunak ziren, era berean, tomate saltsan prestatutako karakolak, danbolinean edo ekonomikako labean erretako gaztainak, eta etxean prestatzen ziren arroz-esnea, sagar erreak eta esne torradak bezalako postre goxoak. Azkoitiko sukaldeetan, nagusiki, negu partean izaten ziren lehengaiekin osatzen zuten Eguberrietako menua.\nAzken hamarkada hauetan Eguberrietako ospakizunen pertzepzioa asko aldatu bada ere, Gabonak, betidanik, Jesusen jaiotza ospatzeko festarekin eta urtezaharra agurtzeko eta berriari ongietorria emateko ospakizunekin lotu izan dira. Azkoitian ondo sustraitutako ohitura horiek sendo mantendu dira eta sentsibilitate berezia piztu izan dute herritarrengan mendeetan zehar. Gure aitona-amonek aparteko sentiberatasuna ematen zieten jai horiei, erlijio errituak ospatzeaz aparte, etxeko giro ederrean familia osoa biltzeko egun bereziak izaten baitziren, eta oraindik ere sentipen hori nagusi da etxe askotan. Gauzak asko aldatu badira ere, eta Azkoitiko herritarrek sentimendu desberdinez osatutako iritziak badituzte ere, ondo amai dezagun urtea eta itxaropen osoz hel diezaiogun urte berriari.


Gipuzkoako museoak - Museos de Gipuzkoa: Arrikrutz - Oñatiko kobak: Geoíbilbideak Aizkorriko ondare geologikotik\nGeoíbilbideak Aizkorriko ondare geologikotik\n2015-07-29 / 2015-08-31\nOñatin, Arrikrutz-Oñatiko kobak kokatzen direneko eremua Karstaren museo bizia da. Ondare geologiko aberatseko gunea da Aizkorri ingurua, eta abuztuan, ingurune hau barnetik nahiz kanpotik ezagutzeko aukera izango da antolatu diren ibilbide geologikoetan parte hartuz.\nIngurne karstikoetan ura eta kareharria ditugu protagonista nagusienak, baina, kasuan kasuko baldintza eta prozesu puntualek bitxikeria geologikoak garatzen dituzte gune hauetan. Orkatzategiko horman dugun Aitzulo koba esaterako, Oñatira begira geratu zaigun lehio natural bilakatu da denborarekin; Arrikrutzeko ixiltasunean, urteetan ondo izkutuan gorde den eszentrika handiak oraindik sekretupean du bere errezeta eta Arantzazu errekak bere ibilguan eginiko Gesaltza urzulo ikusgarriak argi uzten du urak naturan duen indarra.\nAipatu diren gune hauek Eukal Herriko interesgune geologiko moduan sailkatuak daude eta goiz-pasa batean egingo diren ibilbideetan barneratu ditugu. Anima zaitez eta zatoz gure inguruko txoko berezi hauek ezagutzera!\nInformazio gehiagorako: 943 08 20 00 / arrikrutz@onati.eus


Haizeak eraman zuen hura • ZUZEU\nHaizeak eraman zuen hura –\nFilma hartako haizeak zer eraman zuen ez dut gogoan, ezta zer ekarri zien ere. Ziur naiz zer edo zer ekarriko ziela, izan ere, haizeak eramaten duen moduan, ekarri ere egiten baitu: goxo, zakar, tarteka, bero, hotz, epel, heze, lehor… Baina ez dut gogoan.\nBadut gogoan, ordea, pasa den asteko hego-haizeak zer eraman eta zer ekarri duen. Eta gogoan dut oraindik ere bere arrastoak bistan ditudalako, bistan eta erraietan. Bitxia da, urriro jasan egin behar dut hego-haizea, orain arte nigan ez du halako zauririk utzi; halako sentsazio desatsegina bai, amorrua sortzen duena, baina besterik ez; nahikoa, halere, jakiteko hego-haizea ez zaidala gustatzen. Aurtengoak, zalantzarik gabe, lorratzak utzi ditu, sakonak.\nHego-haize zakarrak zuhaitz askoren bizia eraman du. Multzoak pena ematen badu ere, bereziki mintzen nau ikusteak 30 urte pasatxo zituzten bi intxaurrondo lerdenen sustraiak lurretik erauzita, etxeko bidean etzanda. Akabo ardien etzalekua, akabo euren gerizpeko hausnarra, akabo euren intxaurren goxotasuna. Akabo.\nHego-haize harroak ekarri du zuhaitz horien egurra, nahi eta behar ez genuen egurra, erretzen denean mina kiskaliko ez duen egurra. Hori guztia sukaldea berotu arren. Motozerra martxan jarri, sabela uzkurtu eta negar egiteko beharra, dena bat. Hurrengo egunean eskolara joateko bidea libratuko bazen, hala beharko, nahitaez. Banekien zer etorriko zen hotsaren ondoren: zerrautsa. Errautsaren aurrekoa. Harrezkero, kontsolamendu bakarra dut: iaz haiek emandako intxaurrak sukaldean. Haiei begira nagoela intxaurrondoak sentitzen ditut, eta jaten ditudala esker oneko haize-ufada epela sortzen da nire baitan, eskerrik asko jaso dudan guztiagatik.\nHaize-burrunbak oilategiko teilatua eta teilapean airean eraman zituen. Airean eraman zuen lan asko, eta dirua, oraindik ez dakit zenbat, baina ziur soberan ez zegoena, inondik ere. Airean atera zen energia, gurea, hegan, auskalo nora joateko.\nEta trukean, haize-burrunbak utzi digu abaildura, gorputz osoa hartzen dizun horietakoa; ohean, izara pean ere, pisatzen duena. Arnasa hartzen duzu nekez, behin eta berriz, eta zeure buruari galdetzen diozu nondik hasi jasotzen hegorik gabe ere hegan egin duten horiek, zatika-zatika. Buelta hartzen duzu, begiak estaltzen dituzu, baina hor jarraitzen dute, temati, deika, zuk noiz jasoko. Halako batean, otzan, onartzen duzu patua, eta bazoaz atoiaren bila, pusketak barruan sartzeko, Garbigunera eraman eta kontainerren batean zoria botatzeko. Puntu horretara heltzeko egun erdia behar izan duzu.\nHaize-erauntsiak erraz eraman zuen baso-jabeengan nuen konfiantza apurra. Konfiantza ahul horren beharra bazuen, haize-kirri batekin nahikoa zuen. Tristea da esatea, halaxe da. Behin baino gehiagotan kontatu egin izan dut nolatan elur edo haizeteen ondorioz eroritako zuhaitzek –gehienetan pinuak– oztopatzen diguten bidea, eta halakoetan, badaezpada, motozerra maletegian eramaten dugun –etxetik atera behar badugu– edo goiza pasatzen dugun bideak libratzen –etxekook eta aldamenekoak–. Oraingo honetan ondokoak hartu ditu beherako bidea libratzeko lanak, eta hori ustekabea, baso-jabe bat azaldu zen. Ez, ordea, kezkatuta euren pinuek –besteak beste– bi etxe isolatu zituztelako, ez horixe. Ikusita bidetik enborrak kentzen ari zenak ez zituela moztu bi metroko neurrian, asaldatu ez zen bada! Hantxe geratu zen pinuen jabea, bere bi metroko enborrak egiten, gero egur-zaleei eskaintzeko.\nHaize-erauntsiak atsekabea utzi digu bazterretan, erabatekoa. Pinuen gaitza? Ez, bada, pinu-jabeen gaitza dago hemen! Lehendik ere kexatu izan naiz mendiei, bideei eta mendian bizi garenoi ematen zaigun tratuaz, egurraz. Mesfidantza sortzen dit ikusteak baso-jabea eta egur-zalea tratuan; izan ere, jakin badakit gerora suntsiketa eta aurpegi txarrak etorriko direla. Izugarri haserretzen nau bideak garbitzeko edota konpontzeko egiten diren auzolan apurretan apenas baso-jaberik ez ikusteak. Eta, jakina, zientzia-fikzioa da espero izatea baso horien jabeak etortzea edo deitzea pinuak bidera erori direla arrazoi guztiak daudenean, bidea garbitzen laguntzera. Kexa, mesfidantza, haserrea eta zientzia-fikzioaren ostean, atsekabea baino ez zait geratzen.\nAsko eraman du aurtengo hego-haizeak, eta ekarri duena ekarri izan ez balu, hobe… Halere, ekarritakoen artean hiru altxor gordeko ditut. Lehena, urriaren 21ean familian pasatu genuen eguna: denok lanean egoerari buelta eman nahian –etxeko teilatua zuzendu, ur-hodia konpondu, hondakinak jaso…–. Bigarrena, gertukoen aldetik jaso dugun babesa eta laguntzeko agertu duten prestasuna. Eta hirugarrena, Udalak egunean bertan eskainitako laguntza.\nEgunak badoaz, eta gaur izan naiz gai arrangurarik gabe honetaz hitz egiteko. Atzo saiatu nintzen idazten, baina zurrunbiloak jarraitzen zuen buruan, teklatua dantzan. Gaur arte zirimola hark utzitako ajeak jotako emakumea izan naiz. Ajea eramangarriagoa egin zait altxor horiei esker neurri handi batean; baina baita gerta zitekeenerako ez dela ezer larri gertatu pentsatzeari esker ere; behintzat gu geu ez garela airean atera.\nbaserria, Basoak, haizeteak


Asteburuan jokatuko dituzte Aiako XIII. Kintopeko Idi Probak - Aia orio - Karkara.eus\nAsteburuan jokatuko dituzte Aiako XIII. Kintopeko Idi Probak\nAitziber Arzallus 2021-10-26 09:00\n2019ko Aiako Kintopeko Idi Probak.\nHiru jardunalditan jokatuko dute txapelketa: ostiralean, larunbatean eta asteartean. Denera, bederatzi idi pare aterako dira plazara, eta Aiako probalekuko 1.800 kiloko harriari 200 kiloko gainkarga jarrita ariko dira lehian.\nUrriaren 29etik azaroaren 2ra, alegia, ostiraletik asteartera, kintopeko idi probek hartuko dute Aia. Hamairugarren edizio honetan, bederatzi pare gazte ariko dira nor baino nor, Aiako probalekuko 1.800 kiloko harriari beste 200 kilo erantsita.\nHiru jardunalditan gauzatuko dute txapelketa, eta hiru idi parek parte hartuko dute jardunaldi bakoitzean: ostiralean, urriak 29, Asador Iruña (Maruri), La Kruz (Gatika) eta Bixkiak (Errezil) izango dira; larunbatean, urriak 30, Garagartza Elkartea (Laukiz), Intxaurburu (Hernani) eta Olatzar Eraikuntzak (Lezo); eta asteartean, azaroak 2, Txinlo (Lemoiz), Oliden (Orio) eta Lopategi (Billela).\nHiru saioak 21:00etan hasiko dira, eta Saizar Sariketarako proba puntuagarria izango da.


MENUA : ZERBITZUAK\nBizkaiko POE ez diren aktibitate formatiboak3\nEskeintzak eta beherapenak2\nEnlaces de interés5\nZERBITZUAK. EREMU ADMINISTRATIBOA. IKASGELA ALOKATU\nElkargoko ikasgela alokatu ahal izateko, eskaera-orria bete behar da, eta Gobernu Batzordearen oniritzia jaso. Ikasgela prestakuntza emateko edo gisa horretako xedeetarako erabili behar da.\nIkasgela alokatzeko eskaera egiten duenak, formularioa beteta entregatzeaz gain, proiektu bat aurkeztu beharko du, ondoko alderdi hauek zehazten dituena: ikastaroaren, hitzaldiaren edo mintegiaren izenburua, antolatzailea, hartzaileak, helburuak eta eginkizuna. Horrekin batera, bere prestakuntzaren xehetasunak eta ikastaroa emateko gaitasuna egiaztatu beharko ditu.\nPsikologiaren arloko ikastaroek lehentasuna izango dute.:\n1. Prezioek BEZaren % 21 sartuta dute, eta Factura egingo da.\n2. Hiru aurrerapen-hilabeteko maximoarekiko erreserba.\n3. Bizkaiko Psikologi Elkargoko instalazioak aipatzekotan edozein motatako publizitatean horrengo esaldia jarri beharko da "utzitako alokairu-erregimeneko ikasgelak".\n4. Faktura-emisioa nahitaezkoa da.\n5. Ordu 1etako ikasgelen erabilera Bizkaiko Psikologi Elkargoko ordutegi barruan izango da.\nAgiri guztiak Batzar Iraunkorrak aztertuko ditu.\nIkasgela alokatzeko kontratua sinatzean, zenbateko osoaren % 15eko fidantza ordaindu beharko da.\nIkasgela 1: 16 mahai-aulki.\nIkasgela 2: 30 idazbesaulki\nSerbitzua Detalle Elkargokideentzat Elkargokide ez direnentzat eta Empresak\nIKASGELA: EGUN OSOA: 79,00 € 175,00 €\nEGUN ERDIA: 59,00 € 128,00 €\nORDUAK (ORDU 1): 30,00 € 67,00 €\nPrezioek BEZaren % 21 sartuta dute\n“Ikasgela-alokairuaren” prezioan “proiektagailuaren” eta “portatilaren” erabilera sartzen dira\n“proiektagailuaren” eta “portatilaren” erabilerako prezioa COP-etik kanpo erabiltzen denean da\nIkasgela alokatzeko baimena eskatzeko formularioa:\nElkargokidea al zara? BAI EZ\nSelección 1: Ordutegia - Goizez Ordutegia - Arratsaldez\nProiektagailua erabiliko al duzue?: BAI EZ\nSelecciona el aula que deseas: AULA RECTANGULAR(30) AULA CUADRADA(18)\nNOTA: A esta solicitud se debe añadir un breve proyecto sobre la actividad.


ikasbil.eus: irakurgai-mailakatuak-fitxa: Prime-Time\nNola hil da liburuaren azaleko pertsona? nola Algortan hilda azaldu den telebistako jauntxo hori? Ia bukaerara arte ez duzu erantzuna jakingo.\nEta erantzuna jakiteko Ertzaintzatik kaleratutako Bala eta Klemente detektibe pribatuen urratsei jarraitu beharko diezu; adibidez, telebistako giroan barrena, Anduezak lanagatik ondo ezagutzen duen esparruan. Nobela Bilbon dago kokatua, eta irakurle gazteengan pentsatuta idatzi du John Anduezak.\nEgilea: John Andueza\nTxalaparta tabernan, afalostean, Klementek paper tolestuan idatzitako zirriborroan irudikatutako hipotesia lekuz kanpo dagoela iruditzen zait.\n“Ez da posible, oso teoria maltzurra da, erokeria galanta”, erabaki dut berehala.\n“Lukas Montxonek ez dauka bizarrik, eta ez du betaurrekorik erabiltzen”, gogoratu dut gero.\n“Dena den, ondo pentsatuta, bizar postizoa eta betaurreko faltsuak erabiltzea ez litzateke arazo handia izango bere kategoriako aktore batentzat. Trikimailu horiek aspaldi asmatu ziren”, duda egin dut bat-batean.\nOharra: pasarte honetan detektibe batek zerbait pentsatzen du norbaiti buruz, eta gero iritzia aldatzen du. Zuri gertatu zaizu inoiz antzekorik norbaitekin?: zer pentsatu zenuen hasieran, zer ondoren? Nahi baduzu, laburtu pentsamendu horiek paragrafo batean.\nA1 A2 Dokuteka


Vicomtechren inguruko enpresek ikerketa aplikatuaren, garapenaren eta berrikuntza teknologikoaren gainean dituzten beharrei erantzutea, Computer Graphics, Visual Computing eta Multimedia teknologiei dagokienez.\nIkerketa hori transmititzeko tresnarik garrantzitsuena I+G+b proiektuak abian jartzea da, enpresen beharrei erantzute aldera. Helburu horretarako, Vicomtechk IGB- UNE-166.002 Kudeaketa Sistemen arauaren araberako lan-metodologia jarraitzen du, eta, horrenbestez, erakunde osoa prozesu gakoetara bideratuta dago I+G+b proiektuen jardueran: zaintza eta espezializazio teknologikoa, emaitzetarako orientazioa, inpaktu-neurketa eta igorpen-metodoa.\nGainera, zentroak lan handia egiten du lankidetzarako proiektuen eremuan, lankidetzarako garapen teknologikoa sustatzeko programen bitartez.\nEspezializazioko Teknologien sekzioan Espezializazio teknologiak, gure teknologiak eta I+G+b proiektu batzuk kontsulta daitezke.\nNazioarteko eremuan, Vicomtech lankidetzarako proiektuak eramaten ditu aurrera Europako Batzordeko programen bitartez. Gainera, mekanismoak ditu alde biko hitzarmenak sinatzeko eta lankidetzaren eremuan garapen teknologikoa sustatzeko nazioarteko beste programa batzuetan parte hartzeko, baita nazioarteko enpresekin alde biko hitzarmenak ezartzeko ere.\nVicomtechren nazioarteko proiektu-taldeak zentrorako eta lankideentzako proiektuak erakartzeko eta koordinatzeko lanak babesten ditu.\nEdozein motatako enpresak parte hartu dezake, autonomoetatik multinazionaletara.


Nire izenordeak Sustatun | Faroa\n← Sustatuk 5 urte bete ditu\nEuskarazko zibermedia, erren →\nNire izenordeak Sustatun\nData: 2006(e)ko urriaren 30a Egilea: Joxe Aranzabal\nSustatun idatzi nuen garaian beti ez nituen izenpetu nire artikuluak nire izen-deiturekin. Gaixotu arte bai, baina gaixotu ondoren hasi nintzen izenordeak erabiltzen. Garai hartakoak dira Dick Turpin eta Aitita Makurra izenordeak, besteak beste.\nGaixotu eta lasterrera tratamenduan hasi nintzen, eta ordu asko egiten nituen etxean. Orduan erabaki nuen sendatu bitartean nire indar guztiak ipiniko nituela gaixotasuna gainditzen. Eta hasi nintzen gustuko gauzak egiten, bakardadeari aurre egiteko: irakurri, idatzi, paseatu, atsedena hartu… Ordurako ia urtebete neraman Sustatun idazten, eta Sustatun irauli nituen indar guztiak idazteko orduan.\n2002ko irailaren 15ean, artikulu bat idatzi nuen Sustatun, Medikuak esan dit minbizia dudala, eta hark erantzun piloa jaso zituen. Horrek areago lotu ninduen Sustaturekin, eta nik idatzi eta idatzi, batzuetan nire gauzak, oso noiz edo behin, eta gehienetan bestelako gaiak.\nBeldur nintzen baina, fakultatean zapuztuko ote ziren nik hainbeste idatzita —hori potrojorran zabilek, ala?—, eta hainbat izenorde erabiltzen hasi nintzen, Sustatuko editorreen baimenarekin.\nGaizki gogoratzen ez badut, hasieran denetik idatzi nuen izenorde horrekin, baina poliki-poliki zientzia eta teknologia gaietarako erabili nuen. Zergatik izenorde hori? Txikitan irakurritako komikien artean bat zen Dick Turpin, bidelapur bat ingelesa, gustura irakurtzen nuena.\nBadut nik lotura Lekeitiorekin, Bego emaztearen ama zena hangoa baitzen, eta hantxe entzun nuen aspaldi bazela haitz bat berezia Hondartzabal eta Isuntza hondartzen mugan, gizon bati zegokiona, eta zeritzon Aitita Makurra. Hortik hartu nuen izena. Izen horrekin era guztietako gaiak landu nituen, zientzia eta teknologia izan ezik.\nBeste mezu asko Sustatu izenarekin sinatu nituen, serio zirelako edo Sustatuk itzala irabaziko zuenean, zenbait kasutan komeni zen-eta horrela sinatzea, jendeak ikusteko Sustatu erne zebilela eta gai zela azken orduko gaiak edo aurretik inork jorratu gabeak inork baino bizkorrago ateratzeko.\nHala ere, artikulu dezente atera nituen nire izen-deiturekin, nire gaixotasunaren gainekoak esate baterako horrela daude izenpetuta, eta iritzia eman behar nuenean zerbaiten inguruan, orduan nire izen-deiturak erabiltzen nituen, ez izenordeak.\nKategoria: Sailkatugabeak Etiketak aititamakurra, dickturpin, sustatu. Gorde lotura.\n7 Responses to Nire izenordeak Sustatun\n2006(e)ko urriaren 30a 10:39\n“Beldur nintzen baina, fakultatean zapuztuko ote ziren nik hainbeste idatzita —hori potrojorran zabilek, ala?”\nGaixoak ez du nahikoa bere zama eraman behar izatearekin. Gainera, etxean gordetzea esijitzen zaio, ohean kate batez lotuta egotea, geldi egotea. Gaixoak triste egon behar du.\nOso ondo ulertzen dizut, Joxe, esan nahi dezuna.\n2006(e)ko urriaren 30a 16:52\nZertara dator orain aitorpena? Erru sentimenduren bat askatzeko da? Ez diot ezergatik baina bitxia egin zait.\n2006(e)ko urriaren 30a 18:10\nErru sentimendurik ez, Jabi. Sustatuk 5 urte betetzen ditu, eta iruditu zait fetxa hori egokia izan zitekeela horren berri emateko. Izenorde horiek garai horri dagozkio, besterik ez.\n2006(e)ko urriaren 31a 20:48\nKontxo kontxo, harrituta nago. Ez ditut zure idatzi guztiak irakurtzen, baina politika kontuetan-eta ohartuta nago norbaitek kontra egiten dizunean, norbait horrek bere izenarekin sinatzen ez badu beti aurpegiratzen diozula hori -argudio hobeagoen faltan, seguruenik-. Autentikotasunaren paladin ustekoa, beraz, nortasun anizkoitzekoa genuen… Ondo dago jakitea.\n2006(e)ko urriaren 31a 22:42\nEz duzu zertan harriturik. Lehenik eta behin, ni ez naizelako ezein autentikotasunaren paladin. Eta bigarrenik, norbait kritikatu behar izan dudanean nire izen-deiturekin egin dudalako.\n2006(e)ko urriaren 31a 23:01\nBai… Hori da zuk esaten duzuna… Sinistea, berriz, fede kontua.\n2006(e)ko urriaren 31a 23:03\nBai… hori da zuk esaten duzuna. Sinistea, berriz, fede kontua.


Urteko azken astean denetariko kirol jaialdiak izango dira Bergaran - Bergara - Goiena.eus\nUrteko azken astean denetariko kirol jaialdiak izango dira Bergaran\nAne Miren Etxeberria 2013-12-23 09:00\nKirol zaleak direnek izango dute zer egin Gabonetan, izan ere, denetariko kirol ekintzak izango dira herrian. Saskibaloia, futbola eta pilota protagonistak izango dira, eta beraz, kirol hauek gustuko dituztenek badute zertaz disfrutatu abenduaren 26tik 31ra bitartean.\nGabonetako lehen betekada jaisteko saskibaloia izango da protagonista herrian, izan ere, Hirunako Saskibaloi Txapelketa jokatuko da Udal Pilotalekuan. Azken urteetako ohiturari jarraiki, saskibaloi partidu entretenigarriak izango dira nagusi eta goizez zein arratsaldez izango dira norgehiagokak. Goizeko saioak 10:00tatik aurrera izango dira eta arratsaldetakoak 16:00etan hasita. 3X3ko Txapelketa hau bi egunetan ospatuko da, 26an (eguena) eta 27an (egubakoitza).\nFutbolari dagokionez, Gabonetako Gazte mailako futbol txapelketako bigarren finalerdia eta finala ospatuko dira urte amaiera bezperan eta Gabon Zahar egunean. Finalerdia 17:00tatik aurrera izango da Ipintzan eta Reala Bergararen aurka lehiatuko da. Abenduaren 31an aldiz, finala jokatuko da 16:00tatik aurrera Agorrosinen.\nGabon sariko pilota finalak\nPilotari dagokionez, urteroko legez, Gabon Sariko pilota finalak jokatuko dira abenduaren 30ean Udal pilotalekuan. Partidak 16:00etan hasiko dira eta maila desberdinetako pilotariak arituko dira txapeldu izan nahian.\n100 bat pilotarik hartu dute parte aurtengo ligaxka honetan, 6 urtetatik hasi eta nagusien mailara arte. Benjamin mailan 3 talde izan dira (A, B eta C taldeak), kimu mailan bi (A eta B) eta haurren mailan bakarra. Nesketan, eskuz ez, baina paletan aritu da talde bat. Kadete, gazte eta nagusi mailan ere, pilotari taldea izan da aurten.\nHorretaz gain, aurten ere Barru jokoa ere egingo dela adierazi du Reyes Azkoitia arduradunak, baina murrizketa batzuekin, "aurten, murrizketak direla eta haur eta kimu mailakoek soilik jokatuko dute, beste mailakoak ezabatu ditugu".


Asier Guridi Zaloña, gaur, Caracasen (Venezuela).\nGose greba mugagabea hasi du Asier Guridi Zaloña iheslari politikoak, Caracasen (Venezuela), Espainiako Kontsulatu Nagusiaren aurrean. Bere egoera eta hamahiru urteko semearena erregularizatzeko eskatuko du horrela. Izan ere, Espainiako Estatuak ukatu egin zion pasaportea iaz, eta ondorioz, herrigabe egoeran aurkitzen dira biak. 2001ean egin behar izan zuen ihes Guridik, jazarpen politikoaren ondorioz, eta Venezuelan bizi da 2005etik.\nHaren semea Oñatira (Gipuzkoa) etorri zen duela bi urte, aitona-amonengana. "Bere aitona-amonen herrian immigrante irregulartzat hartzen dute, horrek esan nahi duen guztiarekin: gizartetik baztertuta bizitzea, eskubiderik eta identitaterik gabe", azaldu du errefuxiatu politikoak gose greban hasiko dela jakinarazteko bideoan.\nEgoera hori aldatzeko eta erregularizazioa lortzeko hasi du borrokaldia, "herritar, lagun eta talde ezberdinen babesa eta laguntza" eskatzearekin batera.\nPreso aurrena, iheslari 2001etik\nGuardia Zibilak 1992an atxilotu zuen Guridi Oñatin (Gipuzkoa), eta torturatu egin zuten Antiguoko (Donostia, Gipuzkoa) kuartelean. Hainbat sabotaje ekintzatan parte hartzea leporatu zion Espainiako Auzitegi Nazionalak, eta bost urtez eduki zuten preso. Hainbatetan jipoitu zuten kartzelan. 1997an irten zen aske, baldintzapean. Orduan ere Guardia Zibilak etengabe zelatatzen zuela salatu izan du Guridik.\nHamar urteko espetxe zigorra ezarri zioten, baina helegitea aurkeztu zuen oñatiarrak. Prozesu horien zain zegoela erabaki zuen Guridik erbestera alde egitea, 2001ean, besteak beste, jasaten ari zen jazarpena eta Euskal Herrian bizitzen ari zen egoera politikoa zirela-eta.\n2013tik, herrigabe egoeran\n2005etik bizi izan da Venezuelan, hasieran, mototaxista eta taxilari lanetan. 2008an jaio zen haren semea. 2013an, ordea, Interpolek atxilotu zuen han, eta bi hilabete kartzelan eman ondoren, "nortasun, eskubide, berme eta bizibiderik gabe" utzi zuten kalean, gaur zabaldutako agirian azaldu duenez. Urteak egin dituzte biek "linbo egoeran", eta iaz, pasaportea ukatu zion Guridiri Espainiako Estatuak.\n"Venezuelako Gobernu Bolibariarrak ere baditu egoera hau konpontzeko tresnak", azaldu du Guridik: "Bai asilo eskubidea emanez, bai errefuxiatu izaera onartuz, eta bai hemen hainbeste urte daramatzan venezuelar jatorriko haur baten aita izatearren, ohiko nortasun agiri arrunta eginez".\nErrefuxiatu estatusa eman dio Venezuelako Gobernuak Asier Guridiri, eta gose greba utzi du\nHerrigabe egoeran jarraitzen du Asier Guridi errefuxiatu politikoak


Bi Kontsulta Lege, bi bide | Politika | Berria\nErabakitzeko eskubidea. EAE eta Katalunia\nEAEko 2008ko Kontsulta Legeak «bakea eta normalizazioa» zituen helburu, eta Katalunian estatua lortu nahi dute galdeketarekin.\nHangoak babes politiko eta sozial handiagoa du\nArtur Mas eta Juan Jose Ibarretxe, Gasteizen, 2004ko maiatzean. Mas orduan CiUko burua zen, eta Ibarretxe, Jaurlaritzako lehendakaria. RAUL BOGAJO / ARGAZKI PRESS\nEAE eta Kataluniako Kontsulta Legeek izena baino ez dute iguala ia. Herritarrei hitza eman nahi zieten/diete, baina helburuak eta estrategiak desberdinak izanik.\nEusko Legebiltzarrak 2008ko ekainaren 27an onartu zuen Kontsulta Legea, «bakea eta normalizazio politikoa iristeko negoziazio prozesu bat irekitzeko» xedez. Kataluniako Parlamentuak joan den irailaren 19an onartu zuen; estatua sortzeko helburua dute.\nGALDERAK ETA DATA\nEAEko Kontsulta Legeak bi galdera zeuzkan: «1. Ados zaude indarkeriari elkarrizketa bidez amaiera emateko prozesu bat bultzatzearekin, baldin eta ETAk aldez aurretik erakusten badu zalantzarik gabeko moduan indarkeriari behin eta betiko amaiera emateko borondatea? 2. Ados zaude euskal alderdiek, bazterketarik gabe, Euskal Herriaren erabakitzeko eskubidea gauzatzeari buruz akordio demokratiko bat lortzeko negoziazio prozesu bati ekitearekin, eta akordio hori 2010. urtea bukatu baino lehen erreferendumera jartzearekin?». Kontsultarako eguna: 2008ko urriaren 25a. Juan Jose Ibarretxe Jaurlaritzako lehendakariak 2007ko irailaren 27an iragarri zuen data. Kataluniakoak ere bi itaun ditu: «1. Nahi al duzu Katalunia estatu izatea? 2. [baiezkoan] Katalunia estatu independente izatea nahi al duzu?». Data: aurtengo azaroaren 9a. Artur Mas Generalitateko presidenteak atzo —irailak 27— sinatu zituen galdeketaren legea eta deialdia.\nBETE BEHARREKOA EZ\n«Herritarren oinarrizko eskubidea askatasunez» gauzatzeko bide eman nahi zuen EAEko legeak, eta galdeketari «baliozkotasun politiko eta sozial osoa» aitortu zion. «Horiengatik, eta erreferendum bidezko herri galdeketa bat ez denez, eta juridikoki bete beharrekoa ez denez, deialdia egiteko ez du beharrezko estatuaren baimena». Kataluniakoak ere esaten du ez dela bete beharrekoa erreferenduma.\nEspainiako Auzitegi Konstituzionalak epaia emateko, arauak erkidegoko agerkari ofizialean argitaratua behar du. EAEkoa uztailaren 15ean argitaratu zuten, onartu eta hemezortzi egunera. Kataluniakoa orduotan azaldu da, Masek atzo sinatu ostean.\nEAEko legeak artikulu bakarra zeukan: bi galderei buruzkoa. Aurretik sarrera eta adierazpena zekartzan, eta, artikuluaren ostean, xedapen gehigarria. Azken horretan zeuden arlo teknikoko kontuak; «galdeketa garatzeko eta egiteko» Eusko Legebiltzarrerako hauteskunde prozesuko 1990eko legeari jarraituko zioten, «beharrezko egokitzapenak» eginda; botoak 'bai' edo 'ez' izango ziren, adibidez. Kontsulta finantzatzeko 5,1 milioi euroko aurrekontua onartu zuen Jaurlaritzak uztailaren 8ko bileran. Boza emateko adinean ez zen aldaketarik: 18 urtetik beherakoek ezin zuten bozkatu.\nKataluniako Kontsulta Legeak xehetasun gehiago dauzka. Generalitateak aurreratu zuen 16 urtetik gorako lagunek bozkatu ahal izango dutela. Eskozian izan berri den erreferendumean 16 eta 17 urtekoek ere bozkatu dute, eta haiek azaldu dira independentziaren aldekoenak —%71k baietz zioten—.\nBeste desberdintasun bat: EAEko galdeketa legea bake eta normalizazio politikoaz soilik ari zen, eta Kataluniakoa ez da estatua sortzeko aukerari buruzkoa bakarrik, gaitegi aldetik ez baitu mugarik jartzen, betiere kontsultan jokoan ez badago oinarrizko eskubideen urraketarik eta gaiak ez badira zergei eta onartutako aurrekontuei dagozkienak.\nEAEko Kontsulta Legeak parlamentarien %45,3ko babesa jaso zuen legebiltzarreko saioko bozketan. Aldeko 34 boto izan zituen (EAJko 22, EAko zazpi, EBko hiru, EHAK-ko bat eta Aralarreko bat), eta kontrako 33 (PSE-EEko hemezortzi eta PPko hamabost). EHAK-ko beste zazpi legebiltzarkide abstenitu egin ziren, eta talde bereko beste batek ez zuen parte hartu, amatasun baimenagatik. Katalunian aurreko astean izandako bozketan, legeak parlamentarien %78,5en sostengua jaso zuen; aldeko 106 boto (CiU, ERC, PSC, ICV-EUiA eta CUP) eta kontrako 28 (PP eta Ciutadans).\nEHAK-k bi mezu eman zituen 2008ko bozketan. Argitu nahi izan zuen aldeko boto bakar hura eman zuela «konstituzioaren topea agerian uzteko, eta Gernikako Estatutua eta Foru Hobekuntzaren eta egitasmo autonomikoen porrota eta alternatiba bakarra esparru demokratikoa erdiestea dela agerian uzteko». Aldiz, abstentzioa justifikatzeko, adierazi zuen «legeak EAJren hauteskunde interesei erantzuten» ziela, «eta zatiketa eta menpekotasuna iraunarazi nahi» zituela.\nKatalunian, aldeko botoa eman dutenen artean, PSCk zehaztu du ez dagoela Espainiako Gobernuaren baimenik gabeko kontsultaren alde. CiU, ERC, ICV-EUiA eta CUPek irakurketa propioak egin dituzte, baina kontuan hartu behar da lau indar haiek adostu eta jakinarazi zituztela iazko abenduan bi galderak eta data. 2012ko abenduan, berriz, CiUk eta ERCk, Generalitatearen gobernagarritasun akordioa egitean, galdeketarako bide orria zehaztu zuten.\nKonstituzionalak 2008ko irailaren 11n baliogabetu zuen EAEko Kontsulta Legea —Kataluniako Diada egunean—, eta urriaren 25ean ez zen Araba, Bizkai eta Gipuzkoan galdeketarik izan. EAJ, EA, EB eta Aralarrek deitutako sei elkarretaratze izan ziren: Gernika-Lumo, Zornotza, Durango, Urkiola, Legutio eta Gasteizen, Euskal Herria bakea bai. Erabakia bai lelopean. Antolatzaileen arabera, 20.000 lagun bildu ziren. Ezker abertzaleak egun hartan prentsaurreko jendetsu bat eman zuen Donostian, Gernikako Estatutua «agortuta» dagoela adierazteko, «esparru demokratiko berria» aldarrikatzeko eta independentistei biltzeko dei egiteko. Bi urte lehenago, Bilbon, Konponbide garaia da. Euskal Herria. Erabakia. Adostasuna lelopean, 80.000 laguneko manifestazio bat egon zen, sei alderdik eta zazpi sindikatuk deituta (Batasuna, EA, AB, Aralar, ELA, LAB...), baina mugimendu hura itzaldua zegoen ordurako.\nBestelakoa da Kataluniako egoera. Aurtengo Diadan, ANC eta Omnium Culturalek sustatuta, 1,8 milioi lagunek elkarretaratze bat egin dute, Bartzelonan. Iaz, 1,6 milioiko giza katea. Duela bi urte, 1,5 milioiko manifestazioa, Katalunia, Europako estatu berria lelopean. Azkeneko egunetan, hango 864 udalek —udalen %91k; biztanleriaren %82 hartzen dute— azaroaren 9ko kontsultaren aldeko mozio bat onartu dute.\n2008an, Espainiako debekua jaso ostean, Ibarretxek ez zuen legealdia amaitutzat jo. 2009ko maiatzean izan ziren bozak, eta, EAJk irabazi arren, Patxi Lopez PSEko idazkari nagusia jarri zen lehendakari, PPren babesa eta ezker abertzalearen legez kanporatzea baliatuz. Katalunian ia guztiak ari dira esaten azaroaren 9an bozketa izango dela; bestela, hor dute izaera plebiszitarioko bozen aukera.


Libra Emakumea - Kilo\nLibra emakumea maitemintzen denean, maitemintzeko erabakia zalantzan jartzen hasiko da, kontrolatzea posible izango balitz bezala. Venusen araua hemen zentratzera dator, izan ere, bere esku dagoen edozer egingo du maitasunetik erortzeko, sentimenduak dituen pertsona bat sozialki onartezina bada bere estandarrengatik. Orokorrean, ekimenik ez duen seinale da, eta bere Eguzkiaren jarrera dela eta, emakume honek gizonak bere bizitzan ahul eta pasibo gisa ikus ditzake. Horrek ekimena erakutsiko dio maiteminduta dagoenean, baita garaia ez denean ere, ezta horretarako lekua ere. Ia zeinen liberala den erakutsi nahi balu bezala da, baina Saturnoren gorakada jasaten du eta, egia esan, nahiko balio tradizionaletara eta jokaera egokietara jotzen du.\nGai bitxia da Libra emakume batentzat. Muturreko muturretara joango da, batetik, bere sexualitatea mundu guztiari ikusteko eman balitz bezala erakutsiko du eta, bestetik, benetako sexu topaketetan nahiko ziurra izango da. Autoestimuarekin duen arazoa arazo jasanezina bihurtuko da inolaz ere errespetatzen ez duen bikotekidearekin, eta harreman mota horretan jarraitzera behartuta sentitu daiteke errudun sentimendu inkontzienteengatik. Bikote egokiarekin dagoenean, esperimentatu, burura ateratzen zaion guztia probatu eta bere desio eta lehentasunen inguruan askatasunez komunikatu nahi izango du.\nLibra emakumearekiko harremanean, edozer gauza espero dezakezu, ondo josia dagoen bitartean. Zaindu eta sakona izango da, baina bere alde berekoi eta manipulatzailea erakusteko prest egongo da, gozoki paperean bilduta. Zaila izan daiteke bere jarrera ulertzea, kontrolik gabeko emozioak eta grinak gutxitan erakutsiko baititu, beraz, bikotekide egokiak sakon eta gertutik ezagutu behar du, erakutsi nahi ez dituen gauzak barne. Oro har, norbaitekin egotea erabakitzen duenean, konprometitua eta leiala izango da. Nahiz eta askotan besteen iritziengatik kezkatuegi egon, bere aukerei eutsiko die, nahiz eta haientzat onak ez izan.\nFidatu al zaitezke zureganLibra Emakumea\nOro har, Libra emakumea leiala da, baina ez du beti esaten zer esan nahi duen. Bere emozioak askotan ezkutatuta daude, emankorrak edo lotsagarriak direla sentitzen duelako, eta ez du benetako emozioen eztandarik izango pozik lehertuko litzatekeenean ere. Gehiago axola zaio jarduteko moduaz, benetan sentitzen duenaz baino, eta horrek nahiko leku txarrean utzi dezake denbora luzez. Nahikoa sakon ulertzen baduzu beregan konfiantza izango duzu, baina bere emozioak sentitzen badituzu.\nHau da, ezkontzarako prest ez dagoen bitartean, atseginerako aterako den emakumea. Prest egon bezain laster, harreman larriak besterik ez ditu bilatuko eta bikotekidearen ziurgabetasun eta argi ez dauden emozio asko ez ditu hartuko. Onerako edo txarrerako norbaitekin egoteko beharra oso gogorra da, eta harekin egotea ez da inoiz kasuala izango, hala dela esan arren. Nahiko behartsua izan daiteke, ezer bakarrik egiteko gai ez dela dirudi, eta bere datek ezin dute gertutasuna eta ezkontzarako bidea saihestu, bere bikotearekin egoteko interesa ez badu behintzat. Libra emakumearen gauza interesgarria da berarekin ez dagoela erdibiderik. Zurekin atera nahi badu, ziurrenik epe luzera ezkondu nahi izango du.\nAitarekin konpondu gabeko arazoak izan behar dituen emakumea da eta ez da ulertzen erraza. Zoragarria, arduratsua, arreta berezia eskaini eta beste edozein zeinu baino gehiago eta zuzena eta arduratsua izan daiteke. Baina bere autoestimu baxuak besteen iritzien mende jartzen du edo azkarregi erakusten du inoren iritzia ez zaiola axola. Ez du ulertzen zergatik beste jendeak ez lukeen moduan jokatzen, eta horrek mugimendu guztiak zalantzan jartzen dizkio. Hori guztia esan dezakegu Libra erabakigabea da, baina egia esan, emakume honi gehiegi axola zaio etorkizuna gauzak irristatzen uzteko eta erru eta ardura gehiegi hartzen ditu. Horrek, nahitaez, norberaren errukia eta biktima papera hartzea dakar.\nLibra EmakumeaGustatu eta ez gustatu\nZuzena, leiala, konprometitua eta taktikoa da. Aukeratzen duen bikotearengatik bizitza emateko prest egongo da. Hala ere, beste pertsonengan arreta gehiegi izan dezake eta prozesuan nor den ahaztu. Horrek kontrolatzailea, malgua eta errespetugabea bihurtzen du, besteen pertsonaien eta motiboengana irizteko gaitasuna galtzen du epaiketarik gabe.\nNola Aukeratu Zure OpariaLibra Emakumea\nLibraren seinaleak Saturno goratzen badu ere, zeinu horren Air elementuak ustekabeko atseginez liluratuko du espero zen errutina jarraitzea baino. Ez litzateke ona izango bere urtebetetzea edo zure urteurrena galtzea, baina okerragoa izango litzateke opari horietan bakarrik ematea. Harritu zure Libra. Erosi loreak edo lurrin orekatua. Bitxi bat, emakumezko erloju bat edo edozer artistikoa eta ederra baloratuko ditu. Bere bizitzan oreka behar du, eta opariak moderatuak izatea, ez oso koloretsuak edo gustuko izatea gustatuko zaio. Beti pozik egongo da ustekabeko txokolate kutxa bat lortzen, ondoren arrosa gorriarekin, bere pisuaren eta jango duen txokolatearen errudun sentitzen bada ere.\nHasi Saioa Akuarioa Taurus Virgo Aukeratu Ikurra\nleo gizona eta pisces emakumea